Legezko oharrak - Tardets Sorholus / Atharratze Sorolüze\nAccueil » Legezko oharrak - Tardets Sorholus / Atharratze Sorolüze\t»\nwww.tardets.com internet günearen jabea:\nAtharratze-Sorholüzeko Herriko Etxea\nLegezko ardüraduna: Arnaud VILLENEUVE\nTel.: 05 59 28 55 90\nwww.tardets.com internet günearen argitarazlea:\nLutxiborda – Donazaharre\nwww. tardets.com internet günearen harzalea:\nTel.: 0 811 26 10 26 – 0 892 10 92 10\n1. Arauezko argibideak\nEkonomia nümerikoan fidatzeko legearen 6-III eta 19. artikülüek xedatzen düenaren arabera ondoko argibide haüen berri emaiten deizüegü:\nHeben dagon webgüne honen agerrarazle da: Kom-On – Lutxiborda – 64220 Donazaharre – Siren zonbakia: 493 556 534\nLegezko ardüradün: Joana Esponde\n2. Ardüra mügadürak\nInternet güne honen baliazaleak segürtatzen dü ondotik zehaztürik diren erabilpen baldintzen berri hartü düala eta horien jarraikitzea hitzemaiten düala.\n« www.tardets.com » internet günearen baliazaleak segürtatzen dü hontara sartzeko eta honen erabilteko ahaletan dela.\n« www.tardets.com » internet günearen baliazaleak segürtatzen dü baliatüren düan elektronika moldadüra birüsik gabekoa dela eta behar den bezala dabilela.\nKom-On agentziak behar direnak oro egiten dütü esküko eta egiaztatürik diren argibide edota tresnak baliazaleen esküetan ezarteko, bena agit daitean hütsegiteen edo fontzionalitate gabezia edo internet günean birüsik izateaz ogendant ekarririk ez da izaten ahal.\nKom-On agentziak güne hontan agerrarazten dütüan argibideak lehen seinalatze batetakoak dira eta ez düe baliazalea barnago joiateaz eta xehetarzün haborotan sartzeaz solt egiten. Halaber, Kom-On agentzia ez da güne hontan agertzen diren argibide berrien xüxentarzün eta osotarzünaz berme jartzen.\nGisa horrez, baliazaleak honartzen dü argibide horik beraren ardürapean derabiltzala.\n3. Informatika et Libertateak\nIzentegier eta askatarzüner etxekara den 1978ko urtarilaren 6eko 78-17 lege arrahunkitüaren 32. artikülüaren ildotik, baliazalearen jakinean ezarririk da güne hontako hertitzegien bidez zabaltzen dütüan argibideak behar-beharrezkoak direla bere eskariari ihardesteko eta küdeantza komertzial baten bai lanaren joanarazteko gisan, Kom-On agentziaren esküko ezarririk direla.\nBaliazalearen jakinean ezarririk da argibide horietzaz berriz hartzeko eta horien xüxentzeko züzena badüala eta, halabeharrez, bere eretzeko xehetarzünen xüxentarazteko, osotzeko, oraikotzeko, debekarazteko eta ezabatzeko züzena badüala, bardin eta argitarzün horik xüxen ez badira, edo ezosoak, düdazkoak, epez kanpokoak edo horien biltzea, baliatzea, zabaltzea eta begiratzea debekatürik izan bada.\nBaliazalearen züzenetan da ere funtsezko arrazu elibatengatik argibide horien tratatzeari üko egitea, nola ere xehetarzün horik saleroska helbürü elibatentako baliatürik izateari üko egitea.\nZüzen horien betearazteko galtoa Kom-on agentziaren eretzeala gütün bidez egitekoa da, gütünari jüntatzez nortarzün proba baten kopia, izenpetürik. Gütüna helbide hontara helaraztekoa da: Kom-On – Lutxiborda – 64220 Donazaharre.\nInternet günearen baliazaleari jakinarazirik zaio, hontara sartzearekin, cookie delako bat berartarik jarten ahal dela bere nabigailü lojizielean.\nCookie delakoek ez düe baliazalearen nortarzünik salatzen, bai aldiz güneala egiten dütüan bisita ürratsetzaz berri emaiten.\nInterneten gainti ebilteko lojizielak jakinarazten deio baliazaleari cookie delako bat badela hor gainti, eta, halaber, ahala emaiten deio cookie delako horren baztertzeko.\nCookie horien bidez bildü norberaren argibide eta ezagügarrien eretzealat, lehenago aipatü diren züzen güziak eta lehenago xeheki erran baldintzetan, güne honen baliazalearen esküko dira.\nIzentegier eta libertateer etxekara den 1978ko urtarilaren 6eko 78-17 lege arrahunkiaren xedapen güzien kontütan etxekitzera behartürik dira www.tardets.com günearen baliazaleak, arau horien haustea gaztigübide lizatealarik. Hala, jentearen eretzeko argibide eta ezagügarrietzaz ez dira jabetü behar ez eta horietzaz züzengabe baliatü: orohar, jenteen bizi pribatüaren edo ospe honarentako damügarri liratekean egitatetan ez dira sartü behar.\n5. Edükin eta moldadüra jabetzak\nGüne honen edükin eta moldadüra pastak oro, bai eta lojiziel, idazki, irüdi bizidünak edo bizigabeak, egiteko manerak eta beste ekei güziak Kom-On agentziaren jabetza osokoak dira. Kom-on agentziaren baimen argirik gabe zoin nahi jente edo egitürak güne honen parte baten edo osotarzünaren baliatzea debekü da eta horren egitea besteenaz jabetze bat lizateke, hola jokatzea Jabetza intelektualaren Araudiaren L. 335-2 artikülüaz eta ondokoetzaz gaztigatürik delarik.\nHalaber güne hontan ediren daitean datu-baseen kasüan, hauk 1998ko üztailaren 1eko legearen zaintzapean direlarik. Lege honek, datu-baseen zaintzapenaren eretzeko 1996ko martxoaren 11ko araubidea Jabetza intelektualaren Araudiaren barneko ezarten dü, Kom-On agentzia delarik güne hontako datu-baseen ekoizle.\nKom-On agentziaren eta hareki lankidetzan ari direnen markak, bai eta logotipoak ere, legezko jabetzapekoak dira. Arren, Kom-on agentziaren baimen argirik gabe marka edo logo horien parte edo osotarzünean baliatzea debekü da, Jabetza Intelektualaren Araudiaren hauste bat lizatealakoz.\nKom-On agentziari ez zaio ogenik ekarriko, güne honen baliazaleak sarean diren “hypertextes” esteken bidez beste esküarteko elibatetara sar balite.\nwww.tardets.com günearen baliapenari lotürik liratekean argüdiak oro Frantziako züzenbidearen pekoak dira. Baliazaleak, arren, Baionako auzitegiaren esküinüdüntza osoa honartzen dü.\nEüskal Herriko Kom-on komünikazione agentziak eginik © 2015


Lan egiteko Lanberri laguntzak eskatzeko epea maiatzaren 6an hasiko da - Deia\nirailaren 13ra arte\nLan egiteko Lanberri laguntzak eskatzeko epea maiatzaren 6an hasiko da\ndeia 09.02.2020 | 01:43\nBILBO. Lan egiteko Lanberri laguntzak eskatzeko epea maiatzaren 6an hasiko da . Diru-laguntzak zailtasunak dituzten pertsonen enplegagarritasuna hobetzeko dira. Aurrekontua 3,57 milioi eurokoa da.\nProgramaren helburua da laneratzeko zailtasunak dituzten pertsonek lanpostu bat aurkitzeko dituzten posibilitateak hobetzea. Pertsona horiek, hain zuzen, hauek dira: 45 urtetik gorakoak, iraupen luzeko langabezian daudenak, gizartean baztertuta geratzeko arriskuan daudenak edo gutxienez % 33ko desgaitasuna dutenak\nBestalde, Lanberri programak hiru jarduketa-eremu ditu: Ibilbide pertsonalizatuak: orientazioa, talde-prestakuntza, bitartekaritza eta laneratzea, prestakuntza ematea zenbait gaitasunetan (pertsonalak, harreman eta antolaketarako gaitasunak eta teknikoak) eta kontrataziorako laguntza\nLehen eta bigarren jarduketa-eremuetako ibilbide pertsonalizatuetarako edo gaitasunen arloko prestakuntzarako finantziazioa elkarteek, fundazioek edo irabazi-asmorik gabeko beste erakunde batzuek eskatu dezakete. Horretarako, hiru urteko esperientzia izan behar dute laneratzeko zailtasun bereziak dituzten pertsonen laneratzearen aldeko beharrean. Halaber, programaren lehen eta bigarren jarduketa-eremuetan, udalek eta enpleguko eta toki-garapeneko zentroek parte hartu ahal izango dute, bai eta organismo autonomoek, enpresa publikoek eta haien guztien menpeko entitateek.\nErakunde bakoitzak, gehienez, 100.000 euro jaso ahal izango ditu ibilbide pertsonalizatuetarako; eta 30.000 euro, gehienez, gaitasunen arloko prestakuntzarako.\nIbilbide pertsonalizatuak laneratzeko plan baten bidez gauzatuko dira; plan horretan zerbitzu hauek emango dira: aurrez aurreko orientazioa, taldekoa edo indibiduala; talde-prestakuntza, 8-20 bitarteko pertsonentzat, 150-450 bitarteko ordukoa (profesionaltasun-egiaztagirien kasuan, 600 ordukoa izan daiteke, gehienez), bitartekaritza eta laneratzea (gutxienez parte-hartzaileen % 15).\nGaitasunen arloko prestakuntzaren alorrean, 10 eta 20 ordu bitarteko ekintzak egingo dira; edo 40 ordukoak, prestakuntzaren bidez landuko diren gaitasunen arabera (profesionaltasun-egiaztagirien kasuan, 60 ordukoa izan daiteke, gehienez). Parte-hartzaileak, berriz, 8 izango dira gutxienez, eta 20, gehienez.\nHirugarren eremuan, kontrataziorako laguntzenean, onuradunak enpresak, elkarteak, fundazioak eta irabazi-asmorik gabeko beste erakunde batzuk izango dira, baldin eta gutxienez 6 hilabeteko kontratuak egiten badizkiete laneratzeko zailtasunak dituzten eta langabezian dauden pertsonei, eta plantilan 250 pertsona baino gutxiago badituzte. Enpresa bakoitzak 70.000 euro jaso ahal izango ditu, gehienez, Lanberri diru-laguntzei buruzko dekretuaren bidez.\nIbilbideen eta gaitasunen arloko prestakuntzaren kasuan, erakundeek maiatzaren 6tik 31ra bitartean aurkeztu ahal izango dituzte eskabideak; kontrataziorako laguntzen kasuan, berriz, maiatzaren 6tik irailaren 13ra arteko epea izango dute enpresek.


Altzairuaren amildegia - Bizkaiko Hitza\n2016, martxoak 04 Albisteak, Asteko Gaiak, Bizkaia, Ekonomia 858\nEz da ezustean iritsi. Euskal altzairugintzaren beheraldiaren zerrendan, kaltetuen arteko beste bat da Tubos Reunidos enpresa. Traparango Galindo kalean dagoen Productos Tubulares adarrak aldi baterako erregulazio dosierra aurkeztu berri die langileei. Inportazio merkeei eta energia kostuei ezin eutsi dabil lantegia, eta, egoera irauli bitarte, aldi baterako erregulazio dosierra aurkeztu die langileei. Galindoko plantak dituen 430 beharginetatik 398ri eragingo die neurriak; langile zerrendan dauden %92ri, alegia\nAzken hilabeteetan lantegiaren lan zamak behera egin zuela nabari zuten langileek. Eta susmoa zuten hori ikusirik enpresak neurriak hartuko zituela, Antonio Rios UGT sindikatuko ordezkariaren arabera. “Gero eta eskaera gutxiago iristen ziren lantokira, eta bagenekien berandu baino lehen neurriak hartuko zituztela”. Baina ez zen produkzioaren beheraldia izan beharginen alarmak piztu zituen arrazoi bakarra. Amurrion (Araba) ere lantegia du Tubos Reunidos enpresak, eta soldatak jaitsi eta lanaldiak luzatzeko proposamena egin zien langileei han otsailean. Arabako zurrunbiloa berehala iritsi zen Bizkaiko meatzaldera. Eta langileek aurreikusi bezala, enpresak negoziazio mahaira deitu zituen Galindoko plantako beharginak.\nHan izan zuten egoeraren berri. 2015eko lehen bederatzi hilabeteetan enpresak 8,5 milioi euroren galerak izan dituela eta, erregulazio txostena irekitzeko asmoa aurkeztu zuen lantegiak. Eta bota zuten proposamen zehatza ere: 398 langileri lanaldia erdira “gehienez” murriztea. Urtebete iraungo luke neurriak. Aste batean bai, eta hurrenean ez; hala egingo lukete lan 323k, eta beste 75ek, egunero egin arren, lanaldia murritzagoa lukete. Datozen egunetan egingo dituzte bilerak langile batzordeak eta lantegiko zuzendaritzak, txostenaren nondik norakoak zehazteko. Baina ez dirudi neurrietan aldaketarik egingo denik, Riosen arabera. “Guk, sindikatuan, beti esan dugu erregulazio dosierra tresnarik egokiena dela beheraldi egoera hauei aurre egiteko. Betiere langileekin negoziatzen baldin bada”.\nBehin-behineko neurria dela azpimarratu du Riosek behin eta berriz. Eta enpresaren eskaerak gora egin ahala, bertan behera utziko dutela neurria. “Enpresak duen arazoa ez dago lanaldi ala soldatei lotuta, eta horregatik, ez du zentzurik arlo horietan aldaketak egiteak. Euskal Herriko altzairugintzak duen arazo bera du Tubos Reunidosek. Behera egin dute produkzioak eta eskaerak. Horiek berreskuratu ahala, bertan behera utziko da hartutako neurria”. Azaldu du enpresak duen egoeran langile zerrenda guztia aktibo izateak kalte larriagoak ekarriko lituzkeela. “Lan karga gutxirekin langile guztiak aktibo egonez gero, galera handiagoak izango lituzke enpresak. Aurrezteko neurria da proposatu dutena, enpresaren jarduna eten gabe eta langileen lan baldintzak ukitu gabe”.\nEnpresara itzultzea denbora kontua dela azpimarratu du UGT sindikatuko ordezkariak behin eta berriz, egoera behin-behinekoa dela. “Galindoko planta lehiakorra da, eta hala erakusten dute datuek ere”. Eskaeran dago Galindoko plantaren etorkizunaren gakoa. Eta nazioartean jarri du begirada Riosek; altzairugintzak duen egoera zailean, alegia.\nEuskal Herrian gero eta zailtasun handiagoak ditu altzairugintzak eta sektoreko fabrika askok ateak itxi dituzte azken urtean; Arcelor Mittalek Sestaon duen ACB plantak, kasurako. Bi faktore nagusi aipatu ditu Riosek. Bat: Energiaren gehiegizko kostua. Eta bi: Txinak kostu azpiko altzairua inportatzea. “Txinak gainprodukzioa du altzairuan, eta produkzio kostuen azpitik ari da Europan saltzen. Horrek zuzenean eragiten digu guri”. Energiari dagokionez, Iberdrolak industriaren alde “ahalegina” egin beharko lukeela iradoki du. “Europako energia kosturik handienetakoa dugu hemen. Eta horrek industrian asko eragiten du. Iberdrolak, kasurako, puztu egiten ditu fakturak”.\nBizkaian, ezkerraldea eta meatzaldea dira altzairugintzaren beheraldiak gehien zigortu dituen eremuak. Eta egoera iraultzeko neurriak hartzea dagokie erakundeei, Riosen arabera. “Guztion arazoa da hau, eta Eusko Jaurlaritzak presioa egin behar du energiaren kostua jaisteko eta Europan konkurrentzia desleialeko produktuei mugak jartzeko”.\n+ “Egoera kezkagarria dugu ezkerraldean industriaren alorrean”\n+ Soldatarik gabe lanean


Ugaoko Domiberiako grebak %100eko jarraipena izan du | Geuria\nGreba eguna dute gaurkoa Ugaoko Domiberia SLU enpresako langileek. Lantegira ez da beharginik sartu, bai ordea zuzendaritzako kideak, eta zenbait tirabira izan dira sarreran bi aldeen artean.\nJoan den maiatzetik ari dira protestan Domiberiako langileak, lan hitzarmen duin baten alde, baina gaurkoa dute 24 orduko lehen etenaldia. Enpresa komiteak jakinarazi duenez, grebaren jarraipena %100ekoa izaten ari da eta lantegiaren produkzioa erabat etenda dago gaur.\nBesteak beste, Domiberia enpresako Estatuko beste lantokietan langileek dituzten lan baldintzak Ugaoko lantokiko hitzarmenean ezartzea eskatzen dute langileek: hala nola, antzinatasuna berreskuratzea, txandakako kontratuen murriztea edota soldaten eguneratzea.\nOrain arteko negoziaketan Ugaoko Domiberiako zuzendaritzak sustatu duen blokeoa salatu du enpresa batzordeak (LAB, USO eta UGT): “Zuzendaritzarekin edukitako batzarrak itxurakeria hutsa izan dira agintarien aldetik, maiatzean geunden egoera berdinean gaude orain”. Uztailaren 24an dute hurrengo bilera enpresa batzordeak eta zuzendaritzak.\n120 langileren protesta\nEgun 120 langile inguru ari dira Ugaoko Domiberia SLU enpresan lanean. Latorri ontzien merkaturatzean jarduten du Domiberiak, elikadura-sektorerako, industriarako eta farmaziarako batez ere. Ugaoko lantokiko enpresa batzordea LABeko 5 ordezkarik, USOko 2k eta UGTko batek osatzen dute.\nSailkatuta: Domiberia, Greba, Lanuzteak, Portada\nZaratamoko Vulcanizados Zuloagako langileek greba mugagabea hasi dute\nJosi Sierra galdakoztarrak Mikel Zarate idazleari buruzko dokumentala egingo du


Doako wifi sarea zabaltzen darrai Bilboko Udalak - Deia\nUriko hainbat puntutan\nDoako wifi sarea zabaltzen darrai Bilboko Udalak\ndeia.eus 20.05.2021 | 19:23\nBILBO. Bilbotarren eguneroko bizitza egiteko neurrietan lanean darrai Bilboko Udalak. Oraingo honetan, urian doako wifi sarea zabaltzeko aurrerapauso handia eman du Abusu-La Peña auzoan beste bederatzi wifi puntu jarriz. Horri esker, orain 14 wifi puntu daude guztira.\nUdal sarera sartzeko puntuak horrela areagotuta, estaldura osoa ematen zaio orain Ibaieder parkeari, auzoan dagoen aisiarako eremu nagusiari, eta baita ere Lekanda kalean dagoen plazari. Eremu horiek gehitzen zaizkio orain lehendik Bilbao wifiren estaldura bazutenei: auzoko futbol zelaiko guztientzako eremuak, liburutegiaren barruko aldea eta Bilbao Kirolak-en kiroldegia.\nHobekuntza horrekin, Udalak aurrera egin du udal-wifira sartzeko guneak uri osoan ezartzeko konpromisoan, eta erantzun egiten dio Abusu auzoko bizilagunen eta han lan egiten duten gizarte entitateen eskaerari, auzoko wifi sarbideen estaldura areagotzea erreklamatzen baitzuten.\nGainera, ez da hau era honetako lehen esku-hartzea. Bilboko Udalak, areagotu egin ditu udal-wifiaren sarbide puntuak, Bilboko 25 markesinetan bana ipinita, hara non: Agirre Lehendakariaren Etorbidean, Ernesto Erkoreka plazan, Areatzako zubian, Elkano kalean, Kale Nagusian, Hurtado de Amezaga kalean, Gregorio de la Revilla zumarkalean, Urkixo zumarkalean, Basurtu Ospitalean, Basurtuko Geltokiko kalean, Campo Volantín pasealekuan, Arriaga plazan, Gernika lorategian eta Zorrotza-Kastrexana errepidean.\nBilbon hurrengo ezarriko diren wifi sarbideen artean daude #BilbaoAurrera2021 Planean jasota datozenak, hau da, covid-19ak eragindako egoeraren aurrean Bilboko gizarte-kohesiorako eta ekonomia eta enplegua eta kultura suspertzeko neurrien artean datozenak.\nZehazki, beste 62 sarbide daude aurreikusita, eta aldirietako auzoetan jarriko dira, lehentasunezkotzat jota irizpide soziala, eten digitalak eraginik handiena duen auzoetan: Ibaiondo, Uribarri, Otxarkoaga, Begoña, Deustu, Txurdinaga, Errekalde, Basurtu eta Zorrotza.\n1.600 SARBIDE BILBON\nBilbok baditu dagoeneko 1.600 puntu urian barreiatuta, eta urian erreferentziako eta zerbitzuko diren eremu gehienei ematen diete estaldura, bai eta Uriko auzo guztiei ere. Bilbao wifi sarea uriko alde estrategiko askotan dago:\nUdal eraikin guztietan.\nOsakidetzan (Basurtuko ospitalea, Santa Marina eta 6 osasun-zentro).\nEusko Trenbide Sarean (tranbia linean, estaldura dago geraleku guztietan, eta metroaren 3. linean).\nEuskalduna Jauregian (barruan eta inguruan).\nBizkaia Frontoian (barruan eta inguruan).\nBilboko Itsas Museoan (barruan eta inguruan).\nAzkuna Zentroan (barruan eta inguruan).\nArriaga Antzokian (barruan eta inguruan).\nAthletic Club: kanpoko estaldura San Mamesen.\nGainera, ia Uriko herritar guztiek dute udal wifiaren estaldura beren ohiko bizilekutik 300 metrora.


Irekia Eusko Jaurlaritza - Gobierno Vasco :: URAk Areatzako Zubizar zubia eraitsi du.\n<img src="https://www.irekia.euskadi.eus/uploads/cover_photos/21084/original/2014-07-15_20.19.51.jpg" style="max-width:100%" alt="" />\nZubizar zubiak ez zuen ur-hustuketarako behar besteko ahalmena ur handien sasoietarako.\nZubiaren eraisketa eta ordezkatze lan horiek Areatzan Arratia ibaiaren egokitzapen hidraulikoa eta ingurumenaren lehengoratze lanen barne dira.\nLan horien xedea: Areatzan ibaiaren ur-hustuketarako ahalmena handitzea, eta, aldi berean, ibaiaren ingurumen lehengoratzea gauzatzea.\nAreatza. 2014.07.18. URAk Areatzako Zubizarra zubia eraitsi du gaur, Arratia ibaiak Areatzatik igarotzean ur hustuketarako ahalmen handiagoa izan dezan, eta, hartara, ur handien sasoietan udalerrian segurtasuna handitze aldera.\nLan horiek Areatzan Arratia ibaiaren egokitzapen hidraulikoa eta ingurumenaren lehengoratze lanen barne dira: 340 metroko luzerako tartean egiten dira lanok. (Gorbeia errekaren bokaletik, uretan gora, haitzak azaleratzen diren eremuraino. Azken eremu horretan ez da ezer egiten, eremuak dituen geologi- eta paisai-interesa kontuan hartuta.)\nLanon xedea bikoitza da: alde batetik ibaiaren ur hustuketa hobetzea; eta, aldi berean, ibaiaren habitataren ingurumen lehengoratze nabarmena gauzatzea, bai ibilguan bai ibai ertzetan. Hori dela eta, ibaiaren inguruko eremua zeharo hobetuko da ingurumen, hirigintza edota paisaiaren ikuspuntutik.\nArratia Ibaiaren egokitzapen lanok Areatzan aldiro gertatzen den arazo bati emango diote erantzun. Izan ere, Arratia ibaia Areatzatik igarotzerakoan ur-hustuketarako ahalmen mugatua du, eta, ondorioz, hirigunetik gertu ur-goraldiak sortzen ditu. Kontuan izan Zubizarrako zubiak gehienez 40m3 segunduko ur hustuketa ahalbidetzen duela. Ordea, 500 urteko errepikatze-denborako ur-goraldiek 254 m3 segunduko ur emaria dakarte. Beraz, zubia oztopo bilakatzen da ur-handitan, eta ibaiaren ur-laminaren igoera sortzen du. Gauzak horrela, URAk Zubizar zubia eraitsi eta ur-emariaren joanari oztopo egiten ez dion zubi berri bat eraikiko du haren tokian. Aldi berean, ibilguan egokitzapen lanak egingo ditu ,bai uretan gora bai uretan behera, ur handietan ur hustuketarako ahalmen nahikoa bermatze aldera.\nLanok espresuki diseinatu dira ahalik eta kalterik txikienak sor ditzan ingurumenean. Hartara, alde batetik, eremuko hirigintzaren beharrizanetara moldatu dira lanok. Bestetik, ibilgu eta ibaiertzen lehengoratze lanak ere aurreikusi dira, paisai- eta ingurumen irizpideak txertatuz. Azkenik, ibaiaren ezkerraldeko ertzean, zubitik uretan gora, oinezkoentzako pasealeku bat eraikiko da, ibaiaren aldamenean.\n2014-07-15_20.19.51.jpg 1 MB (jpg)\nAGINDUA, 2017ko apirilaren 24koa, Ingurumen, Lurralde Plangintza eta Etxebizitzako sailburuarena, EAEko Barne Arroetan jabari publiko hidraulikoko ur-aprobetxamenduetatik ateratako ur-bolumenak kontrolatzeko sistemak arautzen dituena.\nIRAGARKIA, zeinaren bidez jendaurrean jartzen baita proiektu hau: «Akarregi-Ergobia tartean Urumea ibaia uholdeetatik babesteko Proiektua» eta bere ingurumen inpaktuaren azterketa.\nAGINDUA, 2016ko maiatzaren 24koa, Hezkuntza, Hizkuntza Politika eta Kulturako sailburuarena, zeinaren bidez Galdakaoko (Bizkaia) Mercadillo zubia monumentu-kategoriako kultura-ondasun deklaratzen baita Euskal Kultura Ondarearen Inbentario Nagusian.


Herritar ugari sagardogintzaren inguruko hitzaldian | El Diario Vasco\nTolosa GoierriHerritar ugari sagardogintzaren inguruko hitzaldian\nHerritar ugari sagardogintzaren inguruko hitzaldian\nYARZA BERROBI. Sábado, 2 diciembre 2017, 01:03\nJakoba Errekondok 'Sagardogintzaren istorioak' hitzaldia eskaini zuen udaletxeko areto nagusian, 'Landareak lantzen' liburu berriaren aurkezpenaren baitan. Lehendabizi gida-liburuaren aurkezpena egin zuen, Errekondok berak idatzia eta Antton Olariagaren marrazkiekin, landareen sasoian sasoiko zainketa azaltzen du. Segidan, sagardogintzaren inguruko solasaldia izan zen. Sagarrak lantzen hasi zirenetik izandako garapena azaldu zuen, azken urteetan izan duen aldaketarekin, modernizaziorantz. Izan ere, garai batean baserrietako eguneroko edaria bazen ere, XX. mende erdialdera ia galtzear zegoen, ardoa nagusitu baitzen. Egungo egoera interesgarritzat jo zuen Errekondok, modernizazioak eta jatorrizko izendapenak, sagardogintzaren gorakada eta hobekuntza ekarri baitu. Bertaratuek gaiaren inguruko galderak egiteko ere aprobetxatu zuten, etxean sagardoa egiteko aholkuak eskatuz edota egiteko moduak azalduz.\nGaur match inprobisazioak\nSan Andres jaiak aurrera doaz, gaur goizean marrazki tailerraren bigarren saioa egingo da 10:00etatik aurrera. Lehen saioan jasotako marrazkietatik ederrenak aukeratuko dira eta Etxolan haur-txokoko horman marraztuko dira tamaina erraldoian. Arratsaldean, match inprobisazio, hau da, bat bateko antzerki erakustaldia eskainiko du Berrobiko Antzerki Taldeak Begi-Urdin Gaztegunean 19:00etan.\nEuskararen Eguneko mosaikoa osatuko dute bihar plazan El Preferente del Billabona, hoy ante el Martutene en Donostia


aurki.com > Jarioa > Herriak > Urola Kostako HitzaAzkoitia â Urola Kostako Hitza\nOhiturari jarraituz, patata tortilla lehiaketa egin dute Azkoitiko gaztetxoek\n2019/01/04 - 16:21:02\nMus Txapelketa jokatuko dute larunbatean Azkoitiko Zurt tabernan\nXI. Mus Txapelketa jokatuko dute larunbatean, hilak 5, Azkoitiko Zurt tabernan, 15:30ean hasita. Izen-ematea 30 euro ordaindu beharko da bikoteko. Izena eman nahi dutenek bi lekutan egin dezakete izen-ematea, Zurten bertan edo Latz tabernan. Txapelketaren egunean bertan ere egongo da izena emateko aukera, 15:30ak baino lehen. Dena den, izen-ematea aurrez egiteko eskatu dute Zurt tabernako [ ] 2019/01/04 - 16:21:02\nâGau Magikoa Kai, Mai, Koaâ antzezlanerako sarrerak Azkoitiko udaletxean eros daitezke aurrez\nGontzal Mendibilek Gabonetarako sortu duen Gau Magikoa Kai, Mai, Koa haurrentzako antzezlana taularatuko dute ostiralean, hilaren 4an, Azkoitian, eta udalak adierazi duenez, emanaldirako sarrerak gaur, bihar eta etzi eros daitezke udaletxeko kultura sailean. 09:00etatik 13:00etara bitartean salduko dituzte sarrerak udaletxean, eta egunean bertan, emanaldia baino lehen ere eskuratu ahal izango dira, Baztartxo antzokiko lehiatilan. 5 [ ] 2019/01/04 - 16:21:02\nKalean da Soma Cult musika taldearen aurreneko maketa fisikoa\nSoma Cult taldeak bere aurreneko maketa kaleratu du, eta gaurtik aurrera eskuragarri izango da euskarri fisikoan. Izan ere, egindako lanarekin aurreneko kopiak kaleratu dituzte, eta salgai jarriko dituzte beren kontzertuetan nahiz Beasaingo irizar tabernan. Azpeitiko, Azkoitiko eta Beasaingo hiru musikarik osatzen dute Soma Cult: Julen Hidalgo azpeitiarrak, Jose Mari Unanue azkoitiarrak eta Joseba Gutierrez beasaindarrak. 2017 urte [ ] 2019/01/04 - 16:21:02\nâInDJ Muggieâ umeentzako ikuskizuna eskainiko dute gaur, Azkoitian\nAzkoitiko Udalak antolatuta, umeei zuzendutako InDJ Muggie ikuskizuna eskainiko dute gaur, osteguna, Elkargunean. Antzerkia, zirkua eta dantza uztartzen ditu lanak, eta 17:00etan hasiko da doako emanaldia. Honako hau da ikuskizunaren sinopsia: InD-Jones esploratzaileak, udako abesti berriaren bila, munduari bira ematea erabakiko du, eta oraingoan Dj-Nai elkartuko zaio bidean. Zerbaiten bila ibiliko dira eta ez dute etsiko aurkitu [ ] 2019/01/04 - 16:21:02\nHARA! Gantzarainen âZuloaâ lana nabarmendu dute iaz argitaratutako liburuen artean\nBerria egunkariko literatur kritikariek Xabier Gantzarainen Zuloa saiakera nabarmendu dute 2018an argitaratutako liburu onenen artean. Zuloarekin batera, Harkaitz Canonen Fakirraren ahotsa eleberria ere nabarmendu dute kritikariek. Gaur, osteguna, argitaratu ditu kazetak iazko liburu onenen kritikak, eta Peru Iparragirrek eta Aiora Sampedrok goraipatu dute Zuloa. Besteak beste, honako hau aipatu dute azkoitiarrak idatzitako saiakeraren inguruan: Zuloa [ ] 2019/01/04 - 16:17:02\n2018ko Azkoitia-Azpeitia, Euskal Herriko maratoi erdi onena\nAzkoitia-Azpeitia Euskal Herriko maratoi erdi onena izan zen iaz ere; izan ere, Espainiako Atletismo Federazioak emandako puntuazioa tarteko, nazioarteko maratoi erdi hori Espainiako hainbat lasterketekin osatutako sailkapeneko seigarren postuan dago âazken urteetan postu horretan ageri daâ. Diego Garciaren oroimenezko proba udaberriro egiten dute, eta atzo jaso zuten haren antolatzaileek maratoi erdien rankinga. Horiek jakinarazi dutenez, [ ] 2019/01/04 - 16:17:02\nCristina Uriarte Hezkuntza sailburuarekin bildu ziren Javier Zubizarreta Azkoitiko alkatea, Ana Azkoitia eta Marijose Arregi zinegotziak atzo, osteguna. Udaletxean elkartu ziren politikariak, eta hezkuntza esparruko hainbat gai jorratu zuten, bide batez, herriko egoeraren berri emanez. Esaterako, Iraurgi Berritzenen koordinaziopean, eskolak, enpresak eta udalak elkarlanean egiten ari diren lana nolakoa den azaldu zioten Uriarteri. Halaber, sailburuak [ ] 2018/12/18 - 07:04:02\nJostailu bilketa egingo dute Azkotian hilaren 26an eta 27an. Parrokiako Kantzelera joan beharko da bertako arduradunari egoera onean dauden jostailuak eramatera, 09:00etatik 12:00etara. Urtero legez, jostailu bilketa egingo dute ume denek berea jaso dezaten. Azkoitiko Caritasek eta Parrokiako Pastoraltza Kontseiluak jasoko dituzte jostailuak. Jostailuak jasotzeko eguna, berriz, abenduaren 28a izango da, 09:00etatik 12:00ak bitartean. 2018/12/18 - 07:04:02\nRamon OÃ±ederra âKattuâ gogoan izan dute haren hilketaren 35. urtemugan\nDatorren abenduaren 19an 35 urte beteko dira GALek Ramon OÃ±ederra Kattu errefuxiatu azkoitiarra hil zuela, eta hura gogoan izan dute gaur dozenaka lagunek bere sorterrian. 13:00etan hasita egin dute Katturen eta joan zen urriaren 11n hil zen Joxe Aranburu Txataren âGotzon Aranburu preso azpeitiarraren aitaâ oroimenezko ekitaldia. Trikitilariak Elgeta abestia joz iritsi dira plazara, eta [ ] 2018/12/18 - 07:04:02


Free chat Altonia. Ausazko arrotz doan txateatu berehala Altonia tik.\nFree chat Altonia\nOngi etorri Chatroulette AltoniaEdozein lekutan, munduko pertsona aleatory bat konektatzeko. Chatroulette Altonia dezakezu honako aukeren artean aukeratu:- Guztiak pertsona mota Altonia doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nAltonia hirien zerrenda:


Azkoaga Enea hotela egiteko lanak aurrera - Eskoriatza - Goiena.eus\nI.B. 2006-03-20 10:59\nEstruktura aldatzea komenigarria zenez, hura bota eta berria egiten dabiltza; azkoagarren asmoa da eraikinak estruktura bera edukitzea.\nAzkoaga tabako-denda zegoen eraikinean azaroa ezkero dabiltza lanak egiten. Hasieran, langileak eraikinaren barrua husten ibili ziren, baina gerora konturatu ziren eraikinaren atzeko aldeko estruktura aldatzea komeni zela, zaharkituta zegoelako. Horregatik, joan den egubakoitzean eta oraingo astean, hondeatzeko makina bat ibili da eraikinaren atzealdea botatzen. Aurrealdea, berriz, oraindik ez dute ukituko, ondo dago-eta.\nEstruktura bera egingo dute\nAzkoaga familiakoen asmoa da eraikinak estruktura bera izatea. Aurrealdea dagoenetan geldituko da, eta atzealdea lehengoaren antzekoa egingo dute.\nValentin Azkoagak ez du zehaztu gura hotela noizko egongo den bukatuta. "Estruktura eta estaldura berria egiten dugunean berba egingo dugu daten gainean, baina ordura arte ez dago jakiterik", aitortu zuen.\nAzkoaga eneak 14 logela\nBestela, proiektua ez da aldatu. Azkoaga Enea hotelak 14 logela izango ditu, eta, horrez gain, beheko solairuan jatetxe txiki bat eta kafetegia jarriko dituzte, eta biek hala biek atzeko lorategira irteera izango dute.\nAzkoagak badaki aste barruko bezero gehienak enpresetako langileak izango direla. Hala ere, asteburuetarako eskaintza pertsonalizatuagoa egiteko asmoa dauka, bikoteak eta familiak Eskoriatzara erakartzeko.


Lezo, itsaspean : Oarsoaldeko Hitza\nLezo Nazioarteko Itsaspeko Zinema Zikloaren portu izango da larunbat honetan eta hurrengoan. Ostiraletan, haurrentzako emanaldiak izango dira.\n'Hondar 2050' lanaren fotograma bat. 26an emango dute.\nHilaren 19an eta 26an, Nazioarteko Itsaspeko Zinema Zikloa jasoko du Lezok, Cimasub izenburupean. Saio bana eskainiko dituzte bi larunbat horietan publiko zabalari eskainiak. 18an eta 25an, baina, ikastetxeei eskainitako beste bi saio izango dira. Hortaz, Lezoko Nazioarteko Itsaspeko Zinema Zikloak lau emanaldi izango ditu. Denetan, munduko itsaspeko bizia eta bizimoduak ezagutzeko aukera izango da. Baina baita ere itsasoak bizi duen egoera lazgarriaren kontra borrokatzeko tresnen azalpenak jasotzekoa ere.\nLarunbatetako emanaldiak, hau da, publiko orokorrari zabalik daudenak, 19:00etan izango dira Gezala Auditoriumean. Ostiraletakoak goizez dira, ikastetxeetako ikasleentzat direlako.\nNazioarteko zikloa da, eta besteak beste, Tailandia, Mexiko, Australia, Euskal Herria edo Indonesia daude lanen egileen jatorrian. Joan den astean Donostian egin zuten Cimasub, eta Lezoko emanaldiak, horren jarraipena izango dira. Real Sociedad taldeko urpekarien taldeak antolatzen du Cimasub, eta dokumental eta film laburrak Lezora ekartzeko udalaren ezinbesteko laguntza izan dute.\nJarraian, hilaren 19ko eta 26ko programazioa\nHilak 19, larunbata. 19:00etan Gezala Auditoriumean.\nImpermanencia (Tailandia, 5 minutu).\nLos secretos del ángel (Kanariak, 26 minutu).\nEuskal urdina (Euskal Herria, 4 minutu).\nDeep (Euskal Herria, 4 minutu).\nPura Maro (Euskal Herria-Australia-Mexiko, 6 minutu).\nScorpion Fish (Mexiko, 8 minutu).\nHilak 26, larunbata. 19:00etan, Gezala Auditoriumean.\nOcean’s Shock (Euskal Herria-Kantabria, 4 minutu).\nHondar 2050 (Euskal Herria, 45 minutu).\nPisciforms (Maurizioko Errepublika, 11 minutu).\nBlack & Blue (Indonesia-Itsaso Gorria-Alaska, 5 minutu).\nTruk Lagoon (Mikronesia, 3 minutu).\nUnderwater Basque Country (Euskal Herria, 3 minutu).


Apuleio - Wikipedia, entziklopedia askea.\nKartago, 170 (44/45 urte)\nidazlea, filosofoa, eleberrigilea, poeta, erretorikoa eta medikua\nApuleio Madaurakoa[oh 1] (latinez: Apuleius Madaurensis; Madaura, 124 aldean - 170 ondoren) latinezko prosa idazlea izan zen. Metamorfosis edo Asinus aureus (euskaraz, Urrezko astoa) izenburuko eleberriaren egilea izateagatik da batez ere ezaguna, zeina antzinako literaturatik osorik gorde den eleberri bakarra den[oh 2]. Filosofo platoniko eta erretoriko gisa ere izan zen ezaguna. Zientzia dibulgazio lanak ere idatzi zituen.\n2.1 Urrezko astoa\nGetulia eta Numidia artean kokaturiko Madaura hirian jaio zen. Hiriko buru baten semea zen eta Kartagon gramatika, erretorika eta filosofia ikasi zituen. Atenas hirian filosofia ikasketak sakondu zituen, bere pentsaera platonismora zuzenduz. Ondoren, Erroman ere bizi izan zen. Egipto eta Asia Txikia ere bisitatu zituen bertako filosofiak eta erlijioak ikasiz. Azkenik, Afrikara itzuli zen 30 bat urte zituela. Hasiera batean, Alexandriara joateko asmoa zuen, baina bidean egungo Tripoli hiritik gertu dagoen Oea hirian gaixotu eta bertan Sicinius Pontianus izeneko lagunarekin topo egin zuen. Honek Aemilia Pudentilla bere ama alargunarekin ezkontzeko proposamena egin zion, familiako ondasunak aitaren senideek beretzat hartu nahi baitzituzten. Apuleio Pudentillarekin ezkondu zen 155-156 urteetan. Pontianus hiltzean Pudentillaren sendia Apuleioren aurka jarri eta salaketa jarri zioten, emaztea bereganatu eta bere aberastasunak eskuratzearren sorginkeriak baliatu zituela argudiatuz. Salaketa honen aurka Apologia edo Pro se de magia liber (Apologia edo Magiari buruz) bere buruaren aldeko defentsa-lana idatzi zuen. Epaiketa Sabratha hirian ospatu zen 156-158 urteetan eta Claudius Maximus prokonsula izan zen epaile. Epaiketaren ostean Kartagon jarraitu zuen bere karrera.\nApuleio erretoriko ospetsu bihurtu zen eta bere omenez estatuak altxatu ziren Kartagon eta Oean, besteak beste. Apuleiok berak jasotako bere hitzaldien zati aukeratuak Florida (Lore-sorta) izeneko lanean aurkitzen dira. Bertan denetariko gaiak aztertzen dira, hala nola historia, mitologia, geografia, etnografia, historia naturala etab. 160. urtetik aurrera ez da berari buruzko berririk gorde. 170 urtearen inguruan hil zen.\nApuleio idazlearen lanen argitalpen baten aurrealdea, non Asinus aureus eleberriko Panfila, hontz bihurtzen, eta urrezko astoa agertzen diren. Apuleio erdian agertzen da irudikatua.\nOso idazle oparoa izan zen, baina tratatu tekniko asko (botanikaz, medikuntzaz, astronomiaz, paremiologiaz eta abarrez zihardutenak) galdu dira. Zenbait obra filosofiko, ideia platoniko eta peripatetikoekin ere badauzka idazlanak: De deo Socratis (Sokratesen jainkoari buruz) liburuan Sokrates gidatzen zuen jenioaz idazten du; De Platone et eius dogmate-n (Platon eta bere doktrina) Platonen dotrinak azaltzen ditu; eta De mundo-n (Munduaz) Aristoteles itzultzen du.\nIdatzi erretorikoetatik Florida besterik ez daukagu eta Apologia sorginkeria salaketari aurka egiteko bere hitzaldia (salaketa horrek alargun aberats batekin sorginkeria baliatuz ezkondu zela zioen).\nUrrezko astoa[aldatu | aldatu iturburu kodea]\nIdatzien artean Asinus aureus edo Urrezko astoa, Metamorphosis (Metamorfosiak) izenburuz ere ezagutzen dena, gailentzen da. Luziano Samosatakoak idatzitako Luzio edo astoa lan honen aurrekaria izan daiteke. Bertan antzeko egoerak kontatzen dira, nahiz eta Apuleiorena zabalago eta osatuagoa den. Ez dago argi, hala ere, Luzianoren lanaren data zein den, grekeraz eginiko birmoldaketa bat izan daitekeelako.\nEleberriak Luzio izena duen eta Tesalian barrena bidaiatzen duen saltzaile baten abenturak kontatzen ditu. Bat batean, asto bilakatuko da, bere arima gordez betiere. Asto izanik jabe desberdinak izango ditu: lapurrak, saltzaileak, gudariak, jopuak, eta abar. Hitz egiteko gaitasuna izan ez arren, Luziok entzun eta ikusten dituen gauza guztiak nobelan sartzen diren ipuinen bitartez kontatzen dira. Hauetako bat Kupido eta Psikeren ipuina da, adibidez, Antzinate Klasikoko kontakizunen eredu. Obran zehar komikotasuna da nagusi baina hausnarketa filosofiko eta erlijiosoak ere badira.\nAsinus aureus fikzioa den arren, idazlearen datu autobiografikoak ditu, eta heroia bere egilearen erretratu partzial gisa ikusi da.\nErdi Aroan Urrezko astoa oso irakurria izan zen; Boccaccio eta Cervantesengan, esaterako, eragina izan zuen.\nUrrezko astoa (Asinus aureus). Ibaizabal,1996. Itzultzaileak: Anjel Lertxundi, Juan Kruz Igerabide.\n↑ Apuleio bere nomen zen. Bere praenomen ezezaguna da. Pizkundean Lucius ezarri zitzaion praenomen gisa Asinus Aureus bere eleberriko pertsonaia berarekin identifikatzen baitzen, eta hori dela eta, Lucius Apuleius izenez ere ezagutzen da. Antzinako eskuizkribuetan Apuleius philosophus Platonicus izena ere ematen zaio.\n↑ Zaharragoa den Petronioren Satyricon eleberritik zati batzuk bakarrik geratzen dira.\n↑ a b c d (Ingelesez) «Lucius Apuleius | Roman philosopher and scholar» Encyclopedia Britannica (Noiz kontsultatua: 2018-10-23).\n↑ (Ingelesez) Julia Haig Gaisser:Apuleius: A Celebity and His Image.\n↑ a b c d Lur entziklopedia tematikoa. Literatura Unibertsala. Lur, 143 or. ISBN 84-7099-426-3..\n↑ a b c «Luzio Apuleio - Urrezko astoa» www.armiarma.eus (Noiz kontsultatua: 2018-10-23).\n↑ (Ingelesez) Jack Lindsay, Apuleio: The golden ass, 5-29 orrialdeak.\n↑ (Ingelesez) Lucius Apuleius, www.encyclopedia.com webgunean.\n↑ Bilbao Telletxea, Gidor. (). Latin-literaturarako sarbidea: idazleak eta idazlanak. Udako Euskal Unibertsitatea ISBN 8484380351. (Noiz kontsultatua: 2018-10-25).\nUrrezko astoa euskaratua armiarma.org webgunean\nGutenberg proiektua: 685\nOrriaren azken aldaketa: 20 urria 2020, 23:23.


Irekia Eusko Jaurlaritza - Gobierno Vasco :: Osasun sailburuak esan du onkologikoa osakidetzarekin lotu izana “beste aurrerapauso bat” dela, minbiziak eragindako heriotza tasa murriztu eta tratamenduak humanizatzeko\nOsasun sailburuak esan du onkologikoa…\n<iframe src="https://www.irekia.euskadi.eus/eu/embed/videos?video_path=2019%2F04%2F08%2Fnews_53402%2Fhtml5%2Fcsalud_onkologiko.mp4" width="320" height="210" allowfullscreen></iframe>\nOsasun sailburuak esan du onkologikoa osakidetzarekin lotu izana “beste aurrerapauso bat” dela, minbiziak eragindako heriotza tasa murriztu eta tratamenduak humanizatzeko Iturria: Irekia\ncsalud_onkologiko.jpg Iturria: Irekia\nHitzarmena sinatu zenetik, Erradioterapiako eta Onkohematologiako Kudeaketa Klinikoko Unitatea 2 zentroetako tumoreen batzordeen integrazioan aurrera egiteko modu gisa finkatu da, Gipuzkoako pazienteei asistentzia bakarra ziurtatzeko\nMinbizia tratatzeko etorkizuneko eguneko ospitalearen beharrak zehaztu dira; ondorioz, Onkologikoaren eraikina birmoldatu eta farmazia handitu beharko dira\n“Onkologikoa Osakidetzara lotzean, ahalegina, talentua eta ezagutza batu ditugu, Gipuzkoaren eta euskal gizarte osoaren osasunaren eta ongizatearen onerako”.\nHala ziurtatu du gaur Nekane Murga Eusko Jaurlaritzako Osasun sailburuak, Eusko Legebiltzarraren Osasun Batzordean egin duen agerraldian; bertan, Eusko Jaurlaritzaren Osasun Sailak eta Onkologikoa Fundazioak pasa den abenduaren 27an sinatu zuten lotura-hitzarmenaren edukiaren eta helburuen berri eman du. Sailburuak nabarmendu du lotura horrek aurrerapausoa dakarrela “prestazioaren kalitatearen hobekuntzan eta pazienteei tratamendua emateko prozesuaren humanizazioan”.\nNekane Murga sailburuak, Iñaki Berraondo Osasun sailburuordeak lagunduta, akordioa 2018-2023rako Euskadiko Plan Onkologikoaren testuinguruan sartu du. Plan hori ari da herrialde osoan dagoeneko arreta integraleko, integratuko, pertsonalizatuko eta koordinatuko eredua zabaltzen, eta arreta onkologikoan tartean diren baliabide eta erakunde guztien arteko sareko lankidetzan sakontzen du. Hori guztia, biziraupena hobetzeko eta paziente onkologikoen bizi-kalitatea hobetzeko helburu bikoitzarekin.\nMinbizia, gaur egun, Euskadin heriotza-kausa nagusia dela gogorarazi du Nekane Murgak. Hori dela eta, horri aurre egitea Eusko Jaurlaritzaren agendaren “lehentasun”etako bat da. Gaur egun, urtean 13.500 minbizi-kasu berri diagnostikatzen dira Euskadin, eta, pixkanaka tratamendu berritzaileak sartzen doazenez eta teknikak hobetzen doazenez, Osakidetzako profesionalek, beren lan onaren bidez, biziraupena nabarmen areagotzea lortu dute. Gaur, biziraupen-tasa 52,2koa da gizonetan eta % 59,9koa emakumeetan; horrela, estatuko eta Europako tasak gainditzen dira.\nSailburuak azaldu duenaren arabera, Osakidetzaren eta Onkologikoaren arteko sinbiosiak pazienteentzako arretaren hobekuntza nabarmena dakar, beren profesionalen giza kapital handiari esker. Zehazki, Gipuzkoako lurralde osoarentzako ospitale onkologiko handi horri esker; gainera erreferente bilakatuko da, asistentziaren ikuspegitik ez ezik, ikerketa onkologikoaren eremutik ere.\nHitzarmena sinatu denetik eman diren urratsak\nHorretarako, hitzarmenak ezartzen du, Osakidetzako osasun-zerbitzuekin integratutako funtzionamendua lortzeko, Onkologikoa osasun-zentroak bere jarduerak Osasun Sailaren eta Osakidetzaren plangintza-erabakietara egokitzeko. Horrela, hitzarmena sinatu denetik, honako puntu hauetan eman dira aurrerapausoak:\nPasa den urtarrilean, Gipuzkoan Osakidetzaren arreta onkologikoan aurrerapenak onesteko eta kudeatzeko Organo Errektore arduraduna eratu zen.\nDagoeneko martxan dago Erradioterapiako eta Onkohematologiako Kudeaketa Klinikoko Unitatea, Biodonostiaren barruan. Saiakuntza klinikoak, beraz, Osakidetzaren barruan kudeatzen dira, praktika kliniko integratuko eredu batean oinarrituta; horren jarduketak autonomiaren, eraginkortasunaren, efizientziaren eta zerbitzuen kalitatearen printzipioen arabera arautzen dira.\nGainera, 2 zentroetako tumoreen batzordeak integratzeko lanean ari da, bai eta Osakidetzatik Onkologikoan ospitaleratutako pazientearen beharrei erantzuteko egoeren diseinuan ere. Hori horrela, batera ari dira lanean zenbait espezialitatetan, besteak beste: kardiologia, otorrinolaringologia, bularraldeko kirurgia, neurokirurgia etab.\nJarduketa horien bidez, Gipuzkoako pazienteek antzeko asistentzia jasotzea ziurtatzen da, beren beharretara egokitzen dena, arreta ematen dien zentroa gorabehera; izan ere, zerbitzu-zorroa bera da, bai eta sarbidea ere, zerrenda bakarra baitago.\nGainera, euskal herritarren historia kliniko elektronikoa bateratzeko sendo ari da lanean, Onkologikoaren erabateko asistentzia-integrazioa lortzeko beharrezko urratsa baita\nBi zentroetako profesionalen talde handi baten lanaren ondoren, minbizia tratatzeko etorkizuneko eguneko ospitalearen beharrak zehaztu dira. Proiektu hori oraindik diseinu- eta plangintza-fasean dago, eta, horretarako, Onkologikoaren eraikina birmoldatu eta farmazia handitu beharko da, aurreikuspenen arabera.\nOrgano Errektoreak behin betiko proiektua onetsi eta, ondoren, obrak esleitu eta amaitu ondoren, Onkohematologiako Kanpo Kontsultetan eta Donostiako Unibertsitate Ospitaleko eguneko ospitalean lan egiten duten profesionalen taldea Onkologikoaren eraikinera igarotzea aurreikusten da. Modu berean, farmazia-baliabideak sendotuko dira Onkologikoaren eraikinean, Donostiako Unibertsitate Ospitaletik.


Cookie-politika - Colegio Vasco de Economistas\nCookie bat webgune batek bere ordenagailuan, telefonoan edo beste edozein gailutan jartzen duen testu-fitxategi txiki bat da, gune horretan nabigatzeari buruzko informazioa duena. Cookie-ak beharrezkoak dira nabigazioa errazteko eta lagunkoiago egiteko.\nPolitika honetan "Cookie" termino orokorra erabiltzen bada ere, webgune honek informazioa biltegiratzeko erabiltzen duen metodo nagusia baita, nabigatzailearen "tokiko biltegiratze" espazioa ere erabiltzen da cookieen helburu berberetarako. Alde horretatik, atal honetan jasotako informazio guztia "tokiko biltegiratze" horri ere aplika dakioke.\nCookie-ak funtsezkoak dira gure webguneak nola funtzionatzen duen jakiteko. Gure cookien helburu nagusia nabigazioan duten esperientzia hobetzea da. Adibidez, nabigazioan eta etorkizuneko bisitetan dituzten lehentasunak gogoratzeko erabiltzen dira.\nCookie-etan bildutako informazioari esker, gainera, webgunea hobetu ahal izango dugu zenbakiei eta erabilera-ereduei buruzko estimazioen bidez, webgunea erabiltzaileen interes indibidualetara egokituz, bilaketak bizkortuz, etab.\nGure webguneko cookie-etan gordetako informazioa ikastetxeak bakarrik erabiltzen du, aurrerago "hirugarrenen cookie-ak" gisa identifikatutakoak izan ezik, horiek kanpoko erakundeek erabiltzen eta kudeatzen baitituzte ikastetxeak eskatutako zerbitzuak emateko, gure zerbitzuak hobetzeko eta erabiltzaileak gure webgunean nabigatzean duen esperientzia hobetzeko.\nNola ekidin dezaket webgune honetan cookie-ak erabiltzea?\nNahiago baduzu orrialde honetan cookie-ak erabiltzea saihestu, aurreko mugak kontuan hartuta, lehenik eta behin, zure nabigatzailean cookie-en erabilera desgaitu behar duzu, eta, bigarrenik, webgune honi lotuta zure nabigatzailean gordetako cookie-ak ezabatu behar dituzu.\nCookie-ak erabiltzea saihesteko aukera hori edozein unetan egin dezakezu.\nNola aldatzen dut cookien politika?\nCookie analitikoei buruz dituzun lehentasunak alda ditzakezu gaitu/desgaitu aukeren bidez. Erabiltzaileak cookie-ak baimendu edo blokeatu ditzake, baita nabigazio-datuak ezabatu ere (cookie-ak barne), erabiltzen duen nabigatzailetik. Horretarako, honako orri hauek bisita ditzakezu, erabilitako nabigatzailearen arabera:


Athletic Club VS Albacete BP 2012-1-12 | Athletic Clubeko Webgune Ofiziala\nHasieraTaldeakAthletic ClubAthletic Club VS Albacete BP\nAthletic Club4 : 0 Albacete BP\n2012-1-12 - 20:00\nGol ederrak final laurdenetara pasatzeko\nAthletic Clubek 4 Albacetek 0Athletic Clubek 4-0 irabazi dio Albacete Balompie taldeari. Susaetak, Herrerak, Toquerok…\n2012ko urt. 12a\nAthletic Clubek 4 Albacetek 0\nAthletic Clubek 4-0 irabazi dio Albacete Balompie taldeari. Susaetak, Herrerak, Toquerok eta San Josek egin dituzte zurigorrien golak eta hauei esker taldea Kopako final laurdenetan dago, hurrengo bi asteetan RCD Mallorcaren aurka erabakiko direnak. Garaipen argia eta garbia husnako berdinketekin amaitzeko eta lehiaketa honetan golik jaso gabe segitzeko.\nGure jokalariek hasieratik erakutsi dute ezusterako tarte gutxi utzi nahi zutela. Hasi eta berehala Llorenteren burukada harrapatu du Camposek eta hirugarren minuturako Llorentek berak markagailua irekitzeko aukera garbia zuela, eskuinez kanpora jaurti du. De Marcos eta Susaeta izan dira erdiraketak egin dituztenak, hurrenez hurren eta bien artean, Iraolaren laguntzarekin batez ere, hegal horretatik arriskurik handiena eroan dute lehendabiziko minutuetan. Albacetek Muniainen bidea itxi nahi zuen eta kontrako aldetik hutsuneak uzten zituen.\nHala eta guztiz ere, hurrengo abagunea ikusteko hamaseigarren minutura arte itxoin behar izan dugu, eskuinaldetik eginiko beste erdiraketa Llorentek oin puntarekin doi-doi Camposengana zuzendu duenean. Lehen minutuetan Albacetek presioa goian mantendu nahi zuen eta baloia atzetik atera. Baina esferikoa atzetik ezin zuen atera eta baloi luzeak gehienetan Athleticentzat ziren eta ostean, ongi konbinatuz, zurigorriek erdiko lerroa gainditzen jakin dute.\nBisitaren lehen jaurtiketa Torresek egin du Iraizozen eskuetara 16. minutuan, eta atezainak berak behera irten behar izan du baloi sakon zail bat harrapatzeko, baina gola heltzekotan Albaceteren atean izango zela zirudien. Iraolak arrasean erdiratu du atezainak har zezan, Llorentek buruz errematatu du langa gainetik 22an eta 24garrenean partida eta kanporaketa aldatu duen gola heldu da. Muniainen pase bikaina behetik Susaetari eta horrek, atezainaren aurrean, baloia goitik primeran loratu dio.\nGainera Albaceteri Santamaria Lezamakumea lesionatu egin zaio eta Herreros zelairatu da. Athleticek bigarrenaren bila segitu du eta Llorentek 36. minutuan buruz langa gainetik errematatu du. Hortik gutxira hasierako hamaikakora itzultzen zenak ia nahigabe gola egin du, Camposen aldaratzea bere hanketan errebotatu ostean gutxigatik kanpora abiatu baita. Lehen zatiko azken minutetan etxekoak lasaitu dira eta dena bigarrenerako geratu da.\nAlbacete gogotsuago irten da, gol batekin kanporaketa alde ipintzen baitzuen. Candelak urrutitik abisua eman du, baina zurigorriek berehala nagusitasuna erakusteari ekin diote, bezperan entrenatzaileak prentsaurrekoan esan zuen moduan, espekulazioa ez baita bere hiztegian agertzen. De Marcosek Susaetaren pasea zetorkion moduan errematatuz Camposen geldiketa bikaina ahalbidetu du 50. minutuan.\nAranaldek David Torres kendu du Curto sar zedin, bolbora gehiago izateko, baina heldu berria hortik gutxira lesionatu egin da eta Nuñezi tokia utzi behar izan dio. Beraz, arlo horretan ere maniobra tarte gutxi geratzen zitzaion Albaceteri, itxaropena bai, Athleticek ez baitzuen bigarrena egiten.\nSan Josek buruz oso desbideraturik bidali du esferikoa, baina aurrerapena besterik ez zen. Muniainek Camposen eskuetara errematatu du, Callek penaltia eskatu du eta, hortik gutxira, 64garrenean bigarrena heldu da. Lehena, hirugarrena eta laugarrena bezala, polita izan da oso.\nTalde jokaldi bikaina beste behin ere, Susaetaren barneraldia, burua altxatu du, Muniaini laga dio eta horren zartakoa Camposek urrundu du, beste erremate bat eta aldaratzea areatik kanpora joan da Herrerak bolea izugarriaz bigarrena egin zezan.\nGolak Albacete indargabetu du, guztiz. Toquerok Llorenteri atsedena eman dio, Curtok berea egin duen une berean. Nuñez irten berriak gaueko lan handiena eman dio Iraizozi, baina atezainak ezkerkada urrundu du. Ilusio optikoa izan da, Athleticek hirugarrena nahi zuen eta. Susaetak abagunea izan du, baina oraingo honetan Campos fin ibili da eta 77garrenean Toquerok hirugarrena egin du… orpoz!. Enegarren erasoa, Iraola hondoraino eta atzera egindako pasea Toquerok ezin errematatu, baina bigarrenez baloia atondu du eta orpoz sareetara bidali ere.\nAtseden gehiago Ekizak Javi Martinezi eman diona 78garrenean eta Iñigo Perezek Herrerari bi minutu beranduago, baina taldeak ez zuen espekulatzeko inolako interesik eta laugarrenaren bila abiatu da, Iraizozen eskuetara joan den Teteren jaurtiketaren parentesiarekin. Gauzak horrela San Josek buruz Iñigo Perezen korner erdiraketa sareetara bidali du. Gol honekin jada hamalau dira aurtengo denboraldian gol egin duten zurigorriak. Eta gehiago egon da, Muniainek atezainaren aurrean ezin izan baitu baloia behar bezala loratu eta Toquerok, baloia langa gainetik bidali du bakar bakarrik zela.\nDena den, helburua bete da eta orain Mallorcaren erronka gainditu behar, baina lehenengo eta behin Liga ahaztu gabe, laugarrena baitatorkigu eta aukera bikaina da aldea murrizteko. Gero, gerokoak.


Bisitariari atea zabaldu nionean kearen usaina nabaritu nion. Donibane eguna zen, jai eguna herrian, eta beharbada gaua suaren inguruan emanda zetorren. Ez nion galdetu. Kalean norbaiti erosi edo ostutako zapia lepoan zuela agertu zen. Ordurako kasik konbentziturik nengoen ez zela sekula berriro etorriko eta, beraz, Gure Gizonarekin zer egin zen zehatz jakin barik hilko nintzela.\n«Herriko talaian hilobi bakarra egon zen, ala bi ziren?», berehala galde egiteko gogoak gainez egin behar zidan.\nGaldera egiteko astirik eman gabe lepoan zekarren zapia kendu eta edateko zerbait eskatu zidan. Eguerdia zenez, eta herriko jaiaren eguna ere bazenez, ardo zuria atera nion.\n—Donibane ospatzeko —esan nion, baso bi betetzen nituen artean—. Habanakorik bai? —zigarroa eskaini nion.\n—Egunokin utzi egin diot erretzeari.\n—Hara! Habanako lagun batek zigarro hauek bidaltzen dizkit. Lehen bat edo beste erretzen nuen, baina orain ezin. Tira, izango da erre nahi izango duenik.\n—Herrian hilobi bakarra egon zen —pilotari taxuan bota zidan, bote prontoan, basoa hartzeko keinuan eutsiz hitzei.\n—Pilotari ibilia zara?\n—Bai. Baina horrek zein zerikusi du gure gaiarekin?\nZiur naiz. Une hartan bisitariak burua galdurik nuela pentsatu zuen.\n—Estiloa duzu pilotariarena. Beraz, hilobi bakarra egon zen. Eta orain horren ezta arrastorik ere.\n—Halaxe da, bai —erantzun zuen—. Herriko zahar askorekin hitz egin dut, horregatik luzamendua. Eta denek berdin esan didate. Hilobi bakarra egon zen han, Carril izeneko batena. Kontu handiz ibili naiz galdetzen, jakina; zertan nabilen argiegi esan barik.\n—Eta jakin liteke zertan zabiltzan? —zirikatu nahi izan nuen.\nIsilik geratu zen. Orduan nik kalkulu bat egin nuen. Hildako ezezagunen baten etxekoen abokatua izan zitekeen. Paperetan irakurri berri nengoen gobernuak dirua eman behar ziela gerran Errepublikaren aldean izan ziren militarrei, edo euren ondorengoei. Zera, Francoren aldekoek «errebelde» iritzi zieten legezaleei. Bada, hala bazen, izan, jai zuen. Gure Gizona ez zen militarra. Eta hildako Ezezaguna, Gure Gizona ez zen besteren bat izanez gero, gaitz izango zitzaion hura militarra zela frogatzea. Horretarako, lehenengo eta behin, haren izena jakin beharko baitzuen.\n—Mallonaren kasua argitu guran nabil —nire pilotakadari erantzunez bota zidan—. Eta tartean beste kontu horiek tartekatu direnez, ba horiek ere argituz gero, taketa lez.\n«Taketa lez! Noiz entzun dut nik hori azkenekoz?», esan nuen nire artean.\nGogoa maiatzeko egun haietara joan zitzaidan. Mendigureni entzuna nion horrela esaten? Ala pilotariren bati Habanan?\nHabana! Izenarekin gogoratze hutsak piztu egiten nau. Rubén González kubatarraren aspaldiko disko bat jarri nuen eta ardoari xurrut leun bat jo nion.\n—Arraunlari ibilia ez zara, ezta? —bota nion.\n—Lehen pilotari eta orain arraunlari ibilia naizen, zer da hau? Ba, ez. Ez naiz arraunlari inoiz ibili. Zergatik, ba? —pazientzia galtzen ari zela uste dut.\n—Ezergatik ere ez. Herrian aipatu dizuten Carril hori ez zen Carril. Carril ezizena zen, estropadetako patroi entzutetsu batekin hark zuen antzagatik ipinia, hain segur.\nHarriturik begiratu zidan, nik datu hura nola jakin nezakeen. Lehenagoko batean ekarri zidan heriotza-agiria atera nion. Herrian Carril deitzen zutenarena. Baina haren izena ez zen Carril. Ez.\n—Hortxe izan behar duzu Carril haren benetako izena —agiria luzatu nion.\nBisitariak aditasunez begiratu zuen. Eta bai, hantxe zegoen talaian lurperaturiko haren izena.\n—Hemen dago —esan zuen bisitariak—. Eta ez da Carril, ez.\n—Beraz, hildako bi eta hilobi bakarra dugu.\n—Halaxe dela dirudi. Eta hala izan bazen, talaian hilobi bakarra egon bazen, non lurperatu zuten Ezezaguna? Eta Ezezagun hori herrian zenuten Gizona zen, ala?\nZuzen erantzun beharrean aurreko egunetan buruan erabili nituenak kontatzea erabaki nuen. Eta halaxe azaldu nion Gure Gizona herritik ateratzeko ahaleginean egindako hutsa.\nAzalpenak amaitu ostean berriro egin zidan lehenagoko galdera bera.\n—Ezezagun hori herrian zenuten Gizona zen?\n—Burua erabiliz gero, zuk zeuk izango duzu erantzuna —bota nion.\nBegira geratu zitzaidan. Neuk azaldu beharko ote nion ba burua zelan erabili?\n—Ezezagunak tiro bi zituen, ezta? —esan nion—. Parietalean bata eta bihotzean bestea. Beraz, odol hotzean hil zuten. Ados?\nBaiezko keinua egin zuen.\n—Zergatik akabatu zuten odol hotzean?\n—Tiroak jo zizkiotenek erruduntzat zutelako. Hain erruduntzat ze, juizioaren aukera ere ez zioten eman nahi izan.\n—Edo amorratu egin zitzaizkion, eta amorruaren amorruz jo eta bertan seko utzi zuten, borrero halakoek —esan zuen bisitariak.\n—Haria harrapatuz zoazela ikusten dut, arranoa! —pozik esan nion—. Borreroen amorrua eragin zezakeen zerbait behar zuen izan beregan Ezezagunak.\n—Zer baina? —pentsakor bota zuen bisitariak—. Beharbada faxistek beren aldekoa ez zelako hil zuten, besterik gabe.\n—Eta isilpean lurperatu? Ze Ezezaguna isilpean lurperatu zuten, Carril ezizeneko hura lurperatu behar zutela baliatuz zulo bakarrean gorpu bi sartuz. Horrexegatik ez daki inork han gorpu bi izan zirena. Hala da ze, zergatik isilpean gorde behar gorpu hura?\n—Herrian ezaguna zelako? Izena bazuelako? —bisitaria jokoari atsegina ateraz zihoan.\n—Izena bazuela, ziur. Baina herrian ezaguna zen eta, horixe da honen guztiaren giltza. Ezaguna zelako lurperatu zuten ezkutuan. Hari heriotza eman ziotenik inork jakin ez zezan.\n—Eta horrela egin bazuten, gero zer dela eta ez zuten herrian haren hutsa nabarmendu? Ze galdetu egin dut, lehen esan dudan moduan kontu handiz, herrian egun haietan inor hil ote zen, eta Carril hori baino ez zela hil esan didate.\nArdo zuriari beste jotaldi bat egin nion. Bisitariak denbora nirekin emateko zuen zioa asmatu ezinik baina jolasarekin atsegindurik nengoen. Kanpoan jai eguerdietako giroa zegoen.\n—Korapiloa askatzen hasteko sokaren muturrak bereiztea da lehenengo beharra —esan nion.\n—Esan nahi duzuna da hildakoa ezaguna zela herrian? Hori batetik; eta bestetik haren falta herrian inork nabaritu ez zuela? —esan zuen bisitariak, hitzei eskuekin lagunduz, korapiloaren sokamutur biak eskuetan balitu moduan, jokoan erabat sartua.\n—Edo halako batean hura falta zela nabarmendu bazuten ere inork ez zuela esan: Urlia non ote dagoen!\n—Logikoa dirudi, horixe da!\n—Batzuek gizon hura faxista zela eta faxista izanda herritik faxistekin joana zela pentsatuko zuten. Besteek ostera gizon hura gurea zela eta gurea izanda gureen aldera joana zela pentsatuko zuten.\n—Baina faxistek hil zuten —bisitaria bizkor erantzuten ari zen.\n—Bai! Amorraturik akabatu zuten —bizkorrago nik.\n—Eta amorru hori?\n—Traidorea zela deskubritzean egin zitzaien amorrua.\nAzken hori esatean pilota txapa gainean utzi nion. Garunak behartu behar izan zituen, pilotariak gerria behartu behar izaten duen berdin.\n—Traidorea? —ozta-ozta altxatu zuen pilota hura.\n—Horixe, bai, traidorea. Faxistek faxistatzat zuten hura, eta egoera hartan inongo faxista batek egingo ez zuen zeozer egin nahirik harrapatu zuten.\n—Handik ihes egin guran —bisitariak korapiloa ia askaturik zuen.\n—Portuan, Benjaminen ontzian sartu guran.\n—Portuan bertan ez, beharbada —nik, oroimenean herria begien aurrean bezala nuela—. Nabarmenegia izango zen goizaldean portuan bertan agertzea. Gogoan izan artean itsasoa guda-lekua zena.\nUne batez isilik izan ginen. Eta orduantxe ohartu nintzen. Gizona non ere harrapatu zuten, leku hori zein izan zen zehatz jakiterik ez genuen sekula izango. Logikaz jota, pentsa nezakeena zen hilik agertu zen lekutik gertuan izan zela. Eta egingo zizkioten galderak ere imajinatu ahal nituen. Eta aldean zer eroango zuen ere bai: Errepublikak emandako dokumentazioa.\n—Horrek galdu zuen —bota nion, nire pentsamenduak niretzat gordeak nituela ohartu gabe.\n—Aldean dokumentazio hura eroateak.\n—Zein dokumentazio? —jakin minaz susperturik, ez baitzekien zein dokumentazio nuen nik buruan.\n—Errepublikak emandako zera —duda egin nuen—. Zelan deritzozu orain? Nortasun agiria?\n—Horrela edo —zapuzturik esan zuen.\n—Hura aldean ekarri ezean problemak izango zituelakoan egin zuen horrela, inuxente halakoak! Errekistatu egingo zuten, ziur!, eta dokumentazioa topatu. Hura kendu eta danba-danba akabatu zuten. Amorruaren amorruz.\nEgia da gerran ez dagoela amorragarriagorik traidorea baino. Horretan bihotzeko kontuetan legez izaten da.\nElena etorri zitzaidan gogora.\nZorionez ez nuen haren akorduarekin luzatzeko erarik.\n—Baina norbaitek entzun behar izan zituen tiro hotsak.\nNire barreak Donibane Lohizuneko kaleetan barna itsasoraino joaten entzun zirela uste dut. Kanpoan jai giroa zegoen arren.\n—Tiro hots haiek beste tiro hotsen artean, kukurrukuak berbenaren erdian! —esan nion—. Hori baino inportanteagoa da zein ordutan jo zizkioten tiroak.\n—Eta zein ordutan jo zizkioten, ba? —jakin gurak erreta zegoen bisitaria.\n—Kalean inor ez zegoen orduan. Toque de queda, amigo! Militarrek, beste inork ez zuen kalean ibiltzeko modurik. Arrantzaleak edo beharginen batzuk izan ezik. Eta horiek beti begipean. Horrexegatik esan dizut portua ez zen beste lekuren batean enbarkatu nahi izango zuela, eta hantxe harrapatu zutela.\nHerriko lekuak eta Gure Gizona begien aurrean banitu moduan izan zen berriro. Eta horrela, Gure Gizona ikusi uste izan nuen, Benjaminen ontziaren zain. Eta faxisten patruila hantxe. Ezezagunaren gorpua agertu zen inguruan atrakaleku polita zegoen. Hantxe izan bide zen dena.\n—Eta Benjamin ez ote zen konturatu? —isilunea etenez galdetu zidan.\n—Seguruen, ez. Benjamin atrakalekura agertu zenerako Gure Gizona ez zegoen han. Eta han ez egotean alde egingo zuen.\n—Gizona enbarkatu gabe, behin itsasora joateko itxurak eginda zegoenez atzera egiterik ez zeukalako.\n—Horrexegatik, beharbada. Edo beharbada Benjaminek gizona ikusi zuen, bai, baina ez zuen enbarkatu nahi izan. Usaina asmatu zuelako. Eta usaina asmatu zuela pentsatuz gero, bila agertu ez zitzaiola ere pentsa liteke, eta kito.\n—Edo Benjaminek txibatazoa eman zuelako harrapatu zutela Gizona. Benjaminekin berba egiterik balego!\n—Beranduegi ari zara —esan nion bisitariari, arranguraz—. Benjamin horrek hilda egon behar du honezkero.\n—Beste posibilitate bat ere badago —bisitariak pilota txapa baino goratxoago utzi nahi izan zuen.\n—Bai —esan nion, pilota hura berehala altxatuz—. Faxistek Gure Gizonaren irratia detektatu izana ere posible da. Posibleena beharbada.\nAukeran hura zen sinesgarriena. Gaitz egiten baitzitzaigun Artxandako komunikazio sistema blindaturik mantentzea. Infiltratuak denean genituen.\nNola ere izan zen, hantxe zegoen erdi argiturik talaian lurperatu zuten bigarren gorpuaren misterioa. Hura Gure Gizona ote zen? Eta zer zidan horrek niri? Zer zion horrek inori? Gerran hildako beste bat, Gure Gizona eta Ezezaguna pertsona bat eta bera izanez gero. Edo hildako beste bi, Gure Gizona eta Ezezaguna bi izan baziren.\n—Zuen Gizonaren berri ez zenuen harrezkero inoiz izan —bisitariak etsiturik galde egin zidan.\nUlertua zuen. Ageri zuen etsipenagatik diot.\n—Ez —motz erantzun nion.\nElkarri begira geratu ginen. Ariman zuloa eginda genuen, eta zigarroa erretzeko gogoa egin zitzaiola nabaritu nion. Zuloa estaltzearren. Badakit nik erretzeari uztea zer den.\n—Eta hau dena, zertarako? Zertarako ibili gara hemen Ezezagunaren gorpuarekin gora eta behera, eta Zuen Gizonarekin ere berdin, eta elkarri gerrako pasadizo lar ezagunak kontatzen. Zertarako? —esan zuen, sutan ia.\nBere buruarekin haserre zelako seinalea zen su hura. Berak esan moduan, pasadizo lar ezagunak ziren batzuk, bai, baina ezagunon artean bazen berririk ere. Gorpuarena, esate baterako. Ez zuen espero goizaldez eta odol hotzean tiro bi jota hil zuten harenak halako eraginik egingo zionik.\n—Hau dena zertarako, diozu? —nire galderari erantzuteko tartea hartu nuen—, Mallonak gerraren gakoa non zen, edo zertan zen, antzeman ez zuela erakusteko.\nBisitaria isilik geratu zen.\n«Gure bizitza den laburra», pentsatu nuen.\nGero gogoak 1937ko maiatzera egin zidan. Beste behin.\n—Huts egite hark nigan porrotaren erabateko ziurtasuna landatu zuen —halaxe esan nion bisitariari.\n—Baina aurrera ekin zenion.\n—Sollube inguruetan gerrak, Mallonak bere erara ulertu nahi zuen gerra madarikatuak, aurrera segitzen zuen. Guda-oinetan tiro egiteko zen norbait geratzen zen artean eustea zen geratzen zitzaiguna. Eta nire betebeharra betetzen segitu nuen. Kazetariekin frontera joatean. Ez dituzu inoiz argazkiak ikusi, ala?\nBuruaz baietz egin zuen.


2012rako Proiektuetarako Laguntzetarako Deialdia - Eusko Jaurlaritza\n2012rako Proiektuetarako Laguntzerako Deialdia\nEbazpen honen xedea otsailaren 27ko 34/2007 Dekretuak araututako proiektuetarako laguntzak 2012. urteko ekitaldirako deitzea da. Garapen Lankidetzarako Funtsaren kargurako proiektuetarako laguntzak arautzen ditu dekretu horrek.\nDeialdi honetara bideratutako diru-zuzkidura 24.864.651 eurokoa da guztira.\nLaguntza-mota bakoitzerako honako diru-zuzkidura hau kalkulatu da:\na) Garapen lankidetzarako proiektuetarako laguntzetara 20.226.785,70 euro bideratuko dira.\nb) Produkzio garapeneko, prestakuntza eta laguntza teknologikoko proiektuetarako laguntzetara 1.234.201,68 euro bideratuko dira.\nc) Garapen hezkuntzarako proiektuetarako laguntzetara 3.403.663,62 euro bideratuko dira.\nEbazpena, 2012ko ekainaren 8koa (EHAA Zk. 53/2012)\nEBAZPENA, 2012ko ekainaren 8koa, Lehendakaritzako idazkari nagusiarena, 2012rako Garapen Lankidetzarako Funtsaren kargurako proiektuetarako laguntzen deialdia egiten duena.\n34/2007 Dekretua, otsailaren 27ka (EHAA Zk. 53/2007)\n34/2007 DEKRETUA, otsailaren 27koa, Garapena eta Lankidetza Sustatzeko Fondoaren krgurako proiektuetarako laguntzak arautzen dituena.\nTfnoa: 945018087 Faxa:945017808 e-mail:agencia@elankidetza.es\nOrdutegia: 8:30etatik 14:00etar\nOnuradunen betebeharrak hemen kontsultatu Proiektuetarako Laguntzak\nGarapen lankidetzarako proiektuetarako laguntzetarako ikusi 34/2007 Dekretuaren 5. eta 6. artikuluak\nProdukzio garapeneko, prestakuntza eta laguntza teknologikoko proiektuetarako laguntzetarako ikusi 34/2007 Dekretuaren 11. eta 12. artikuluak\nGarapen hezkuntzarako proiektuetarako laguntzetarako ikusi 34/2007 Dekretuaren 16. eta 17. artikuluak\nGarapen lankidetzarako proiektuetarako laguntzetarako: Laguntza horietarako hasierako aurrekontu-hornidura urreko deialdi bakoitzean ezarritako zenbateko osoaren %70 izango da gutxienez.\nProdukzio garapeneko, prestakuntza eta laguntza teknologikoko proiektuetarako laguntzetarako: Diru-laguntza hauetara zuzenduko den aurrekontu-hornidura deialdi honetan araututako laguntzen zenbatekoaren %10 izango da gehienez.\nGarapen hezkuntzarako proiektuetarako laguntzetarako: Diru-laguntza horietara bideratuko den aurrekontu-hornidura dagokion deialdian ezarritako laguntzen zenbateko osoaren %10 izango da gutxienez.\nb) Bigarren ordainketa, dirulaguntza osoaren % 40raino, proiektuaren aurrekontu osoaren gutxienez % 20 gauzatu izana dioen txostena egin eta agiri bidez justifikatu ondoren.\nc) Emandako diru-laguntzaren gainerakoa, aurrekontu osoaren % 70 gauzatu izana justifikatu ondoren.\n2012rako Proiektuetarako Laguntzerako Eskaera\nTruke-Tasa (Laguntza emateko dokumentua)


Zazkel | MUSIKATZEN\nBlogaren artxiboa\tZazkel: zaharrak berri, eta bazen garaia\tAbe 13\nTalde berriei buruz idaztea izugarri atsegin dut, eta talde hauek ezberdinak badira, are gogo gehiagorekin egiten dut. Baldintza biak betetzen ditu Zazkel taldeak, beraz atsegin handiz idatzitako posta duzu hau (batzuk horren berria ez dela esango dute… baina gutariko gehienontzat badela onartu behar).\nEta hala ere, ez naiz asko luzatuko: halakoetan, hobe da musikak hitz egin dezala. Baina kontu pare bat aipatuko ditut talde honen musikaren inguruan. Nondik hasi? Oinarrietatik. Eta oinarria estiloan dago.\nEstiloa: zein da Zazkel taldearen musika? Itoitz eta Skalariak taldeen artean kokatzen da Bilboko seikotea… baina oso bestelako doinuak ere antzematen dira diskoan. Nik Madness usaindu dut hor nonbaiten, eta irletako beste zenbait erreferentzia, baina ziur naiz bakoitzak beste aunitz aurki ditzakeela: taldekideek, esaterako, pop erradikala jorratzen dutela diote. Ukitu argia uzten du, hori bai, Kaki Arkarazoren produkzioak!\nItoitz aipatzen dut darabilten instrumentuengatik, beste hamarkada bateko soinuak baitakirzkidate burura. Teklatuen presentzia nabarmena da taldean batez ere, eta agian horrek bultzatu nau konparaketa hori egitera.\nBaina Skalariak aipatu dut, Itoitzengandik urrun dagoen erreferentzia. Kontua da talde honek doinu alaiak, itsaskorrak aurkezten dizkigula, eibartarrek ez bezala. Dantzagarriak baita, baina kontuz: dantzagarriak EZ du esan nahi musika elektronikoa, edota patxangak, ez edo berbenak!!\nAlaia da musika, eta erritmoa du, eta kutsakorrak dira melodiak bai, baina mezu bat ere gordetzen dute: esateko asko ezkutatzen dituzte beraien gogoek. Gezurrik ez dizuet esango: azken aspaldi luze batean entzun dudan musika alairik gustukoena dut hau. Bada zerbait. Izatez, asko da, azkenaldian oso bestelako musika heltzen baizagu leku guztietatik, doinu ilunagoak, indie behartuak, edota zalegoen gustuetatik nahita ihes egiten dutenen soinuak baino ez. Ez da Zazkelen kasua.\nEmaiozue aukera bat. Nik, bitartean, zuzenekoren batean emango diot, eta hemendik kontatuko!\nDiskoak-n argitaratua\t4 iruzkin\nLaburpen hitzak: Zazkel\tSearch for:


Mexikar ikasle talde batek Arizmendi Ikastola bisitatu du\nMexikoko 21 ikasleko bi taldek Arizmendi Ikastola bisitatu dute. Ferixalekuko instalazioak bisitatzeaz gain, interes handia agertu dute Konfiantzaren Pedagogia metodologian.\nEskoriatzako ferixia bihar egingo da\nBihar ospatuko du Eskoriatzako herriak urteroko feria. Hemeretzi urte betetzen dituen Eskoriatzako Ferixiak inguruko eta Euskal Herri osoko baserritar eta artisauak batuko ditu, berriro ere, Eskoriatzako kaleetan. Arizmendi ikastolak, urtero moduan, antolakuntzan parte-hartu du.


Pagoeta - Aia - Agorregi - Iturraran\ninaxio-k sortua, 2010, iraila 6 - 23:34\nIturraran - Pagoeta - Aia - Agorregi - Iturraran\nItzuli ederra Pagoetako Natur Parkean barrena. Ibilbideak Pagoetako monumentu megalitikoak bilatzen ditu bereziki, ez doa tarte batzuetan ohiko bidetik. Agorregiko Burdinola eta Iturrarango Parke Botanikoa ezagutzea merezi duten bazter ederrak dira.\nBrinkola - Arranoaitz\ninaxio-k sortua, 2010, abuztua 22 - 12:40\nBrinkola (Trenbidearen gaineko pasabidea) - Elortxiki - Arranoaitz - Arripillata - Oamendi - Brinkola\nAizkorri, Sandratitik abiatuta\ninaxio-k sortua, 2010, abuztua 16 - 15:11\nSandrati (San Adrian)\nAparkalekua - Mendi aterpea - Sancti Spiritu ermita - marka horiz markatutako ibilbidea - Aizkorri tontorra - Zalduondoko bidea - GR12 - Sandrati leizea - Mendi aterpea - Aparkalekua.\nSandrati edo San Adrian aldetik Aizkorrira igotzeko nahiz jaisteko bi bide jasotzen ditu arrastoak. Igoera IEko hegi malkartsuan gora egiten du, eta jaitsiera Zalduendo aldeko bidean behera.\nIgoerako bidea ondo seinalatuta dago (2010-8-16) pintura marka horiekin eta arrastoa nabarmena da. Aldapa tarte batzutan handia izanagatik bideak zailtasunik gabe gainditzen du sigi-saga eginez. Pagadiko itzaletik atera eta tontorrerako azken txanpan sartzen denean, oso ikuspegi ederrak eskaintzen ditu.\ninaxio-k sortua, 2010, ekaina 6 - 12:51\nibusg-k sortua, 2010, maiatza 24 - 21:37\nIturriotzetik Gazume eta Herniora igoera\nJose-k sortua, 2010, maiatza 22 - 12:25\nIturriotz - Gazume - Zelatun - Hernio - Zelatun - Iturriotz


'Bilgune kontari': bake feminista, korrika prekarioa, haur transexualak eta Eskola Feminista - Arrosa\nAstelehenero ohi dugunez, Euskal Herriko Bilgune Feministak kaleratzen duen Bilgune kontari astekariaren errepasoa egin dugu. Gaurkoan, Idoia Arraizak lagundu digu horretan. Hasteko, martxoaren 8ko emakumeen nazioarteko egunaren harira Bilgune Feministak kaleratu duen irakurketa aletu digu. Bilbo eta Bartzelona lotu zituen Correscales dinamikaren garrantzia ere nabarmendu du, bereziki, emakumeen prekarietatea ere kontuan hartu zutelako bertan. Leire Ibargurenek Klitto atari feministarako transexualitateaz idatzitako artikulua ere aipatu digu. Amaitzeko, joan den larunbatean Bilbon eginiko Eskola Feministaren bigarren saioaz hitz egin digu.\nPosted in ZebrabideaTagged #Bilbo #bilgune #correscales #errepaso #eskola feminista #feminista #idoia arraiza #irakurketa #kontari #leire ibarguren #Martxoak 8 #portada #transexualitate\nHaurren beldurren kudeaketa eta erorketen bideoen "grazia", Txapa irratitik


Langileen martxak Aldundiari exijitu dio egoitzen sektoreko akordioa bete dezala - Mondraberri\nMartxa gaur Arrasatera iritsi da\nLangileen martxak Aldundiari exijitu dio egoitzen sektoreko akordioa bete dezala\nTestua, argazkiak eta bideoak: Gontzal Landa Herbias / 2019ko urriak 11, ostirala\nGipuzkoako erresidentzietako langileek 111 egun egin dituzte greban, hitzarmen barik 4 urte daramatzatelako.\nHorren aurrean, egoitzetako langile ugarik martxa hasi zuten urriaren 7an, eta Gipuzkoako hainbat udalerritan aldarrikatu ostean, urriaren 18an emango dute bukatutzat.\nGaur eguerdian autobusean iritsi dira Arrasatera, eta adierazi dute "2017ko urtarriletik hitzarmena negoziatzen gabiltzala. Prozesu horretan ELA gehiengoa da, %60tik gorako ordezkaritza baitugu".\nProzesu horretan iaz ELAk patronalarekin akordioa adostu zuen, "baina Aldundiak akordioa atzera bota du, ez du ekonomikoki babestu. Kontuan hartu behar da Gipuzkoako egoitzen finantzazioaren %90 publikoa da".\nHorregatik, "guk argi daukagu erantzukizun zuzena Aldundiak duela, akordio hori sostengarria ez dela adieraziz. Argi daukagu hitzarmena bideragarria dela, Aldundiak eduki badaukalako beste gauza batzuetarako diru asko".\nSektore honetan, sindikatuek Gipuzkoako pertsona nagusien egoitzetako eta eguneko zentroetako 5.000 langileen interesak defendatzen dituzte.\nGainera, ELAk salatu duenez "Aldundiak akordioa faltsifikatu zuen". Funtsean sindikatuak exijitzen du "Aldundiak beharrezko dirua jar dezala".\nJanire Diaz Jauregi ordezkariak azpimarratu du "gatazka feminizatua dela, langile gehienak emakumak direlako, eta oraindik gizonen eta emakumeen arteko soldata arrakala ikaragarria da".\nELAren ikerketa batek jaso bezala, generoen arteko arrakala "6.000 eurokoa da urteko, egoitzetako sektore feminizatuaren eta alor pribatizatuko gizonen artean".\n"Langileek prekarietatean lan egiten dute, lanaldi partzialekin lan-karga ikaragarriekin". "Gu asko arduratzen gaituen beste puntua gure aitona-amonen zaintza da".\n"Langileek korrika eta presaka jardun behar dute egoitzetako erabiltzaileei jaten ematen, ibiltzeko laguntzen,... ratioak ez dira nahikoak. Horregatik, gure aitona-amonen ongizatea bermatu nahi dugu".\nEgoera hau Arrasateko Iturbide Egoitzari "ere eragiten dio. Bertan ere grebalariek dihardute. Gipuzkoan oro har gutxieneko zerbitzuak %80koak dira, eta horrek zailtzen du greba eskubidea gauzatzea. Hori kontuan hartuta oso pozik gaude grebaren jarraipenarekin".\nELAk Arrasaten "bertako Gobernuko politikarik interpelatzen ditugu gure aldarrikapenetan lagun gaitzaten, izan ere, Arrasateko herritarrei ere eragiten die gatazkak". "Ea denon artean Aldunia presionatzen dugun eta soluzio bat aurkitzen dugun".


“Akatsak minimizatzea eta industriarako piezak ateratzea da helburua” - Euskadi+innova\n“Akatsak minimizatzea eta industriarako piezak ateratzea da helburua”\n· Lander Galdos, Mondragon Unibertsitateko irakaslea eta ikertzailea\nElkarbanatu: Mondragon Unibertsitateko Goi Eskola Politeknikoak Proform izeneko proiektu batean parte hartu zuen, 2007tik eta 2010era bitartean. Askotariko auto-modeloen xasisak makina bakar batean egin ahal izateko teknologia garatzea zen helburua, eta automobilgintzaren alorreko zenbait ekoizlek eta ikerketa-zentrok buru-belarri jardun zuten horretan, egitasmo haren barruan. Gaur egun, Proformen abiarazitako ikerketa-lerro horri tiraka jarraitzen dute proiektu horretako kide batzuek; tartean, Lander Galdos eta MUko beste 20 bat ikertzaile eta ikasle.\nOrain egiten ari zareten lanak Proform proiektuan du abiapuntua. Zertan zetzan?\nEuropako Batasuneko Seigarren Esparru Programako proiektu bat izan zen Proform. Ibilgailuetako xasisetan pieza mordo bat estanpazioz egiten da, prentsa eta trokelen bidez. Baina pieza asko ez dira zuzenak, kurbadunak baizik; profil aldakorra dute altueran edo zabaleran, eta ez dago profilaketa-teknologiarik horretarako. Halakoetan, adibidez, zati bat estanpatuta duen pieza bati profil luze bat soldatzen zaio, edo, bestela, dena estanpatzen da. Horren arazoa da profilak oso luzeak badira trokelak ere oso luzea izan behar duela, eta garestiagoa da. Eta, gainera, ezin da aldakera txikiena ere sartu, trokela trokela delako. Orduan, Proformen ideia nagusia zen kondizioak hobetzea, teknologia berri bat erabilita: profilaketa aldagarria edo malgua. Eta zer da hori? Orain arte, makinako arrabolak lerrokatuta zeuden, beti zuzen. Orain, aldiz, txapa estazioz estazio igarotzen den heinean, arrabolak mugitu egiten dira; zabalduz eta biratuz, txapari eman nahi zaion formari jarraiki. Horrela, kontzeptua ikaragarri aldatzen da: profil luze eta jarraitua egin dezakezu, eta bat-batean kontrola aldatu eta zabaldu... Adibidez, Focus familia-auto baten xasisa Focus arruntarena bezalakoa da, baina pixka bat luzeagoa. Bada, kontrol horrekin, aldaketa hori egin daiteke. Beraz, profilaketa aldagarriarekin, auto-etxe batek makina bakarra aski luke askotariko modeloen xasisak egiteko, ezta?\nDiseinu adimentsua eginda, bai. Baina hori kontzeptua da, noski; gero, arazo batzuk daude. Adibidez, mugitzean akats batzuk sortzen dira, eta oraindik handiak dira arazo horiek. Proform egin zenean, akatsa txikitzea lortu genuen, eta bi milimetrokoa izatea (metro eta erdiko profilean). Gutxi ematen du horrek, baina, automobilgintzan, asko jota 0,5 milimetroko akatsa onar daiteke. Orduan, ezin izan genuen industrializatu, baina hiruzpalau linea saldu ziren, eta aurrerapauso handia izan zen. Hobetu behar da, saldutako linea horiek kamioiak egiteko erabiltzen baitira, eta kamioietan, egia esan, baldintzak ez dira hain zorrotzak. Hortaz, Proformeko kide batzuek lan horretan jarraitzen dugu.\nZeinekin ari zarete lanean orain?\nBatetik, Data M Sheet Metal Solutions enpresarekin ari gara; alemaniarrak dira, eta oso aktiboak profilaketen simulazioan. Bestetik, Euskal Herrian, Fagor Arrasaterekin eta Gestampekin gabiltza, eta hirurok proiektu bat daukagu Cenim-CSICekin batera: Avanroll. Cenim-CSIC ez zegoen Seigarren Esparru Programan; aluminioarekin jokatzen ari gara orain, eta horregatik sartu da (metalurgia-ikerketetarako zentro bat da). Lan horietan denetan, helburua bera da: akatsak minimizatzea eta industriarako piezak ateratzea.\nZergatik ari zarete material berriak probatzen?\nErresistentzia handiko aluminioarekin ari gara orain, bai, eta erresistentzia handiko altzairuarekin ere bai. Baina joera orokorra da hori. Hala, erresistentzia askoz ere handiagoa izatea lortzen da, eta, beraz, material gutxiago sartzeko aukera izaten da, pisua kendu, CO2-a eta kontsumoa gutxitu, kostua... Garraioan, joera orokorra da.\nZer instalazio dituzue lan horiek guztiak egiteko?\nArrasateko laborategian prentsa mekanikoak ditugu, hidraulikoak, profilaketa-makina txiki bat... Eta, laster, profilaketa aldagarrirako makina bat ekarriko digute Fagorretik. Makina arrunta da; ez du industria-profilak egiteko balio, baina baliagarria da ikusteko ea gure soluzioak onak diren industriarako. Zer asmo duzue hemendik aurrera?\nAdibidez, Avanroll proiektuan, zabalerako profilaketa aldagarriaren akatsak minimizatzen ari gara. Asmoa zera da: ez zabalera bakarrik, baizik eta altuera ere jorratzea. Eta hirugarren aukera litzake toleste aldagarria lantzea. Hau da, pieza bat hemen zuzena, hemen tolestua, hemen berriro zuzena... egin ahal izatea. Eta material berriak probatzea da gure beste asmoa: magnesioarekin, aluminioarekin eta titanioarekin ari gara.


Astebete falta da San Antoneko zozketarako txartelak erosteko - Gasteiz - Alea.eus\nAstebete falta da San Antoneko zozketarako txartelak erosteko\nErredakzioa 2022-01-10 12:09\nBerritasun gisa, txartelak erosteko stand bat jarri da Loma Jeneralaren plazan. / G.U.\nAzken egunak dira San Anton eguneko zozketarako txartelak erosteko, Loma Jeneralaren plazan dagoen standean eta beste puntu batzuetan. Guztira 4.500 euroko balioa duten hamar sari banatuko dira irabazleen artean.\nEzkur-txerri iberikoaren produktu sorta, bi pertsonarentzat bidaia Oporto eta Portugal iparraldera, txangoa Miguel Delibesen Valladolidera, sukaldeko robota, bizikleta, Principal Antzokiko denboraldiko bi abonamendu, ordenagailu eramangarria, liburuak erosteko bonoa, bi pertsonarentzako dastatze-menua eta Laboral Kutxa Plus etxebizitza asegurua urtebeterako.\nAskotariko hamar sari banatuko dira aurten Gasteizen, guztira 4.500 balioarekin, San Anton eguneko zozketaren bitartez. Horretarako, zazpi egun falta dira Loma Jeneralaren plazan dagoen standean edo hiriko beste leku batzuetan —San Prudentzio egoitzan, gizarte etxeetan, Azoka plazan, La Union tabernan, La Peña Dulce gozotegian, Hebillas azokan edota Euskadiko Kutxaren sukurtsaletan— txartelak erosteko; izan ere, azken eguna urtarrilaren 17a izango da, datorren astelehena alegia.\nAzken txanpa honetan ere, egunero 11:30etik 14:00etara eta 17:30etik 20:00etara egongo da irekita postua. Azken egunean, berriz, 17:30ean itxiko da, egun horretan izango baita zozketa, 18:00etan udaletxean. Gasteizko Udalak 30.000 txartel jarri ditu salgai, 60 zentimoko prezioan. Bildutako dirua San Prudentzio egoitzari emango zaio.


SPC Smartee Boost, erloju adimenduna oso prezio onean | Gadget berriak\nMiguel Hernández | 09/08/2021 10:00 | General, Reviews\nErloju adimendunak demokratizatu egin dira dagoeneko, besteak beste SPC sarbide barrutietako produktuak eskaintzen dituztenak publiko guztientzat. Kasu honetan erloju adimendunei buruz ari gara, hau da, aztertu behar duguna, eta zehatzago, oso alternatiba mamitsuaz, prezioaz eta funtzionalitateez hitz egiten badugu.\nSPC-ren Smartee Boost-ari buruz ari gara, GPS integratua eta autonomia handia duen azken erloju adimenduna prezio ekonomikoan eskaintzen da. Ezagutu gurekin gailu berri hau eta arrazoizko prezioa izan arren merezi badu, ez galdu azterketa sakon hau.\nAskotan gertatzen den bezala, azterketa honi bideo bat ematea erabaki dugu gure YouTube kanala, modu honetan unboxing-a ez ezik konfigurazio prozedura osoa behatu ahal izango duzu. beraz, azterketa hau osatzera gonbidatzen zaitugu, begiratu eta hazten jarrai dezagun.\n1 Diseinua eta materialak\n2 Ezaugarri tekniko nagusiak\n3 Pantaila eta aplikazioa\n4 Prestakuntza eta autonomia\n5 Erabiltzaile interfazea eta esperientzia\nDiseinua eta materialak\nPrezio tarte horretako erloju batean espero daitekeen moduan, batez ere plastikoz egindako gailu bat aurkitzen dugu. Kaxak zein behekoak plastikozko beltz mate mota bat konbinatzen dute, nahiz eta bertsio arrosa ere erosi dezakegun.\nPisua: 35 gramo\nNeurriak: 250 x 37 x 12 mm\nSartutako uhala unibertsala da, beraz erraz ordezkatu dezakegu, eta hori abantaila interesgarria da. 250 x 37 x 12 mm-ko neurriak ditu, beraz, ez da oso handia, eta 35 gramo baino ez ditu pisatzen. Nahiko erloju trinkoa da, pantailak aurrealde osoa hartzen ez duen arren.\nBotoi bakarra dugu eskuineko aldean eta atzealdean koroa bat dela simulatzen duena, sentsoreez gain, kargatzeko pin magnetizatuen eremua du. Ildo horretatik, erlojua erosoa eta erabiltzeko erraza da.\nKonektibitatea dugu ardatz, eta funtsezko bi punturen inguruan biratzen du. Lehenengoa dugu Bluetooth 5.0 LE, Beraz, sistemaren erabilera-mailak ez du eraginik izango gailuaren beraren baterian edo guk erabiltzen dugun telefonoarenean. Horrez gain, baditugu GPS, Beraz, entrenamenduak kudeatzerakoan gure mugimenduak kudeatu ahal izango ditugu, gure probetan emaitza onak eskaini ditu. Era berdinean GPSak kokatzen gaitu barne Eguraldi aplikazioaren atal batzuk kontuan hartzeko.\nErlojua iragazgaitza da 50 metrora arte, printzipioz ez luke arazorik sortu behar berarekin igeri egitean. Mikrofonoa eta bozgorailuak falta direlako izan daiteke hori, hala ere. dardara egiten du eta nahiko ondo egiten du. Jakina, bihotz taupadaren neurketa dugu, baina ez odoleko oxigenoaren neurketarekin, gero eta ezaugarri arruntagoa baita.\nEz dut beste funtziorik galtzen, betiere sarbide sortarako diseinatutako produktu honen prezio baxua kontuan hartzen badugu.\nPantaila eta aplikazioa\nBadugu IPS LCD panel nahiko txikia, zehazki 1,3 hazbetekoa da guztira beheko marko nabarmen samarra uzten dutenak. Hala ere, eguneroko emanaldietarako nahikoa baino gehiago erakusten du. Gure probetan ematen ditugunez, jakinarazpenak erraz irakurri ahal izan ditugu eta abantaila nabarmenak ditu.\nLehenengoa, laminatutako panel bat da, islapenaren aurkako estaldura ere badu eguzki argian erraz erabiltzeko. Honek eskaintzen duen distira maximo eta minimoarekin laguntzen badugu, errealitatea da aire librean erabiltzea erosoa dela, angelu onak dituela eta ez dugula informaziorik galtzen.\nSmartee aplikazioa eskuragarri dago IOS y para Android Arina da, sinkronizatzeko momentuan honako hau besterik ez dugu egin behar:\nKargatu gailua abiarazteko\nAplikazioa deskargatzen dugu\nSaioa hasi eta galdetegia betetzen dugu\nBarra-kodea laukiaren serie zenbakiarekin eskaneatzen dugu\nGure SPC Smartee Box agertuko da eta egin klik konektatu botoian\nErabat parekatuta egongo da\nEn aplikazioa Gure errendimendu fisikoarekin lotutako informazio asko kontsulta dezakegu, hala nola:\nBihotz taupadaren jarraipena\nDena den, agian aplikazioa oso sinplea da. Informazio gutxi eskaintzen digu, nahiz eta gailuak esaten duenerako nahikoa den.\nPrestakuntza eta autonomia\nGailuak hainbat ditu prestakuntza aurrezarpenak, zehazki honako hauek dira:\nZinta gainean korrika egitea\nIreki ur igeriketa\nGPSa automatikoki aktibatuko da "kanpoko" jardueretan. Entrenamenduen lasterbideak erlojuaren erabiltzaile interfazean alda ditzakegu.\nBateriari dagokionez, gehienez 210 egun jarraian eskaintzen duten 12 mAh ditugu, Saio aktibo batzuekin eta GPSa aktibatuta, 10 egunera murriztu dugu, eta hori ere ez da txarra.\nErabiltzaile interfazea eta esperientzia\nErabiltzaile interfazea intuitiboa da, bai, "hasieran" sakatu luzea eginez txandakatu ditzakegun 4 esfera baino ez ditugu. Modu berean, ezkerrera egiten dugun mugimenduan sarbide zuzenak ditugu GPSra eta telefonoa aurkitzeko funtzioa, soinu bat igorriko duena.\nArgitaratua: 9 abuztuaren 2021\nAzken aldaketa: 3 abuztuaren 2021\nEskuinera osasuneko eta trebakuntzako datuak ditugu, eta aplikazioen tiraderan alarmak, Eguraldia aplikazioa eta eguneroko errendimendua lagunduko diguten beste batzuk sartu ahal izango ditugu. Egia esateko, kirol jarraipeneko eskumuturrekoak eskainiko lituzkeenaz gain, funtzionalitate gutxi eskaintzen ditu. baina pantailaren tamainak eta erabiltzailearen interfazeak eguneroko erabilera errazten dute.\nLaburbilduz, jarraipen eskumuturrekoaren antza duen produktu bat dugu, baina distira ona eta tamaina nahikoa duen pantaila eskaintzen du. ohiko salmenta puntuetan 60 eurotik beherako prezioan erabilera errazteko. Oso alternatiba interesgarria eta oso prezio arrazoizkoa erloju adimendun bati buruz hitz egiten dugunean.\nPantaila funtzionala eta argia\nGPSa eta entrenamendu asko ditu\nBerarekin igeri egin dezakezu\nAutonomia GPS aktibatuta dago\nOxigeno neurgailua falta da\nArtikuluaren bide osoa: Gadgeten berriak » General » Reviews » SPC Smartee Boost, erloju adimenduna oso prezio onean\nIKEA SYMFONISK bozgorailuaren markoa, soinu hobea eta diseinu gehiago [Iritzia]


Euskararen erabilera indartu gura da merkatariekin batera - Aretxabaleta - Goiena.eus\nEuskararen erabilera indartu gura da merkatariekin batera\nMirari Altube 2020-03-12 16:15\nDurana kaleko komertzio bat.\nHerrian euskararen erabilera handitzeko asmoarekin beste pauso bat eman gura du Udalak, eta horretarako merkatariengana eta ostalariengana jo du. Loramendirekin lankidetzan egingo du, Elhuyar Aholkularitza enpresak gidatuta\nEuskararen egoera zein den merkataritzan eta ostalaritzan ezagutzea da asmoa. "Bezeroekin zelako harremana duten ezagutuko dugu, baita egoitzan zein hizkuntza darabilten ere, idatzizko kontuetan, adibidez", azaldu du Euskara zinegotzi den Koldo Zubillagak. Eta behin horren jakitun, neurri zehatzak hartzen hasiko lirateke.\nProiektua Udalak jarri du abian Loramendi elkartearekin lankidetzan eta Elhuyar Aholkularitzak gidatuko du. "Kudeaketaren eta finantzazioaren ardura du Udalak. Asmoa da ondorioetatik abiatuta lan egitea eta euskara elkarteak zeresan handia izango du", dio Loramendiko teknikari EÒaut Zubizarretak.\nEgoeraren argazkia ezagutzeko inkesta pasatu diete betetzeko eta behin emaitzak jasotakoan egingo dute diagnosia. "Bi-hiru urterako plana diseinatuko da gero, euskalduntzen laguntzeko", dio Zubillagak.


2021eko ekainaren 2a\nAsteazken honetan 2.000 langile inguru kalera atera dira Laudion (Araba), SOS Aiaraldea lemapean. Manifestazioa 11:00etan abiatu da Laudioko Herrriko Plazatik, “lan arloko egoera orokorra” salatzeko. Horrekin batera, lau orduko lanuztea izan da eskualdeko ia sektore guztietan. 19:00etan Amurrion (Araba) egingo dute mobilizazioa, Juan de Urrutia Plazatik hasita.\nTubacexeko grebak 111 egun bete dituen honetan, enpresak “langileen proposamenak baztertu” egin dituela eta “horrek dakarren arriskua” ohartazi dute grebalariek. Sindikatuek eta tokiko hamaika eragilek bat egin dute SOS Aiaraldea plataformaren deialdian.\nEnpresa ugariren itxiera, kaleratzeak eta lan-baldintzen kaxkartzea “eguneroko ogi” bihurtu direla diote. Horrekin batera, “konpromiso instituzional eza" nabarmendu dute.


Matej Motorric!!! - Azpeitia - uztarria.eus\nAndoni Urbistondo (Aiurri.eus) 2021-07-16 18:08\nEsloveniarrak bere bigarren etapa irabazi du, eta berriro erakustaldia emanda, maila handiko ihesaldian bakarrik helmugaratuta. Deceuninckek kontrol lanari uko egin dio, eta horrek sekulako eraso zaparrada sortu du tropelean; ihesaldia egin ondoren, 20 minutuko atzerapenarekin iritsi da tropela helmugara.\nSerhii Hontxar izeneko txirrindulari bat bazen, mendeko lehen hamarkadan. Ukrainarra. Garapen luzeak ibili zalea zen, eta bizikleta gainean jarrera behartua eramaten zuen, sekulako tranka mugituz. Tranka plater handia eta pinoi txikiak aise mugitzeko indarrari esaten zaio. Postura behartuak aurreratzen den metro kopuru handian du kontrapuntua, ikaragarri egiten baita aurrera pedal kolpe bakoitzean. Ba halakoa da Mohoric, tranka zalea, hanka zuztarretan motorra duena, Matej Motorric!!!\nEguneko ihesaldian sartu da aurrena, sei lagunekoa. Bidea egingo zuela zirudienean zalaparta sortu da tropelean, Deceuninckek ez duelako kontrol lanik egin nahi izan, eta hamalau lagun etorri dira atzetik, bat egiteko. Txirrindulari on asko tartean: Politt, Stuyven, Laporte, Teunissen, Ballerini, Van Moer, Ion Izagirre... Sokatira handia mantendu dute tropelarekin 20-30 kilometrotan, baina azkenean baimena lortu eta minutu parrastada lortu dute, etapa lasai bilatzeko. Kuriosoa izan da ihesaldi on hori osatzeko gertatutako pasadizo bat, tartean zegoen multzoko 20 lagunetik sei geratu baitira atzean, eta horietatik hiru Movistar taldeak aurrean zituen hiru kideak. Ez dira bakar bat aurrean sartzeko gai izan, edo asmatu. Tropelera itzuli eta aurreko taldeak bidea egin duela ikusi dutenean gozoa jarriko zen kirol zuzendaria.\nIritsi da etapa irabazteko borroka, eta denak Nils Politti begira, multzoko indartsuena baitzen, eta dagoeneko etapa bat irabazitakoa. Mohoric ere etapa garailea da, baina akaso zainduenetakoa ez, eta Polittek aldapatxo batean jotako erasoa baliatu du hanka egiteko. Eutsi dio alemaniarrari, eta justu aldapa bukatuta pinoi pare bat jaitsi eta egurrean hasi da, aurkariak bihotza lehertzear izango zirela jakitun. Kosta zaio metroak hartzea hasieran, Laporte saiatu da bere gurpilera itsasten, baina behin 100 metroko zuloa ireki duenean, agur. 10, 15, 20, 25 segundo... eta atzean mokoka, zuk tira, nik begira, egon hadi lo eta jango dek mehe... Minutu bateko tartearekin helmugaratu da esloveniarra, eta lasai ospatu garaipena. Bahrein taldeko hotelean miaketa egin zutenei, eta bere taldearen jarduna kritikatu dutenei ere bidali die mezu argia, isiltzeko eskatuz.\nBihar 33 kilometroko erlojupekoa jokatuko da Libournen. Ikuskizun Pogacar liderra etapa irabazteko asmoz abiatuko ote den, hala bada berea baita garaipena. Van Aert, Berg, Bisseger eta beste dira beste hautagai batzuk. Pello Bilbao nagusiko zortzigarren postura igotzen saiatuko da, Guillaume Martin 1,02ra baitauka!


Hemingwayren historia, filiak eta fobiak izanen dituzte ardatz asteburu honetako hiru hitzaldik, XX. mendeko dekoratu batez giroturik\nHorrez gain, Nafarroako Filmotekak idazle iparramerikarraren literatur lanetan oinarritutako hiru film proiektatuko ditu, 40ko hamarkadakoak\nAsteburu honetan, Recuperando a Hemingway - Hemingway bidaide zikloaren III. edizioaren barruan aurreikusitako hiru hitzaldi emanen dira, Hemingway, Iruña eta zinemaren artean dagoen loturari hurbiltzea xede, eta horien osagarri, abenduaren 4tik aitzina, Nobel eta Pulitzer sariak eskuratu zituen idazle iparramerikarraren lanak abiapuntu dituzten hiru film proiektatuko dira. Iruñeko Udalaren jarduera hauek Iruñeko Planetarioarekin eta Nafarroako Filmotekarekin elkarlanean eginen dira.\nHitzaldietarako sarrera librea da, leku guztiak bete arte, eta zinema-emanaldietarako, leihatilan erosi behar da sarrera. Eserleku bakoitzeko prezioa 3 euro da, 2 euro Filmotekaren abonamendua edo Iruñeko Hizkuntza Eskola Ofizialeko txartela erakutsiz gero.\nAbenduaren 2an hitzaldi bat izanen da Descalzos kaleko igogailuen eraikinean, eta bertaratzen direnek aukera izanen dute, gainera, zikloaren hastapenetako (2016) erakusketaren panelak ikusteko; izan ere, erakusketa horretan lehen aldiz bildu ziren idazle estatubatuarra Iruñean izan zen garaiko -hots, 1920ko hamarkadako- berrogeita hamar bat agiri, festetako kartelak eta argazkiak. Argazkiak azalpenez lagunduta ageri dira, baita urte haiei buruz kazetari gazteak eginiko hausnarketez ere.\nHitzaldiak: Iruñeko Planetarioa eta Descalzos 56ko aretoa\nAbenduaren 1ean, larunbatarekin, planetarioan izanen da hitzaldia. Edorta Jiménez idazleak Hemingway, izarrei begira hitzaldiaren bi saio emanen ditu. Lehena euskaraz emanen du, 17:30ean, eta bigarrena gaztelaniaz izanen da, egun horretan bertan, 19:00etan. Jiménezen eskutik helduko den proposamenak Hemingwayren abentura-biografia izanen du hizpide, abenturazkoa, bada haren bilakaera XX. mendeko gertakari garrantzitsuenetako batzuei oso lotuta egon zelako. Haren bizitza, Oak Park (Ilinois) sorterrian bizitako pasadizoak, bidaiak, proiektuak, ezkontzak eta izandako ogibide eta zaletasun ugariak; horiek guztiak lotuta ibilbide sinboliko bezain benetako bat egitea da asmoa: Donejakue bidea /Esnebidea.\nEdorta Jiménez Ormaetxea (Mundaka, 1953) hizlaria hainbat ogibidetatik igaro da: marinela, irakaslea, gidoilaria telebistan eta zineman, itzultzailea eta kazetaria izan da. Azken urteotan bete-betean murgildu da literaturan, eta Hemingwayri lotuta bi liburu argitaratu ditu: Hemingway eta euskaldunak zerbitzu sekretuetan (2003) eta Sanfermingway, otras historias de Ernest Hemingway (2005). 2016az geroztik, Javier Muñoz kazetari iruindarrarekin lanean dihardu Hemingway kultur figura gisa ez ezik Iruñean zein gainerako "Hemingway lurraldeetan" izandako garrantzia eta atxikimendua berreskuratzeko.\nIgandean, abenduaren 2an, hitzordua Descalzos kaleko igogailuen erakineko bigarren solairuan izanen da, 19:00etan. Bertan, Hemingway vs Orson Welles hitzaldia emanen du Esteve Riambauk Bartzelonako Filmotekako zuzendariak eta Orson Wellesi buruz aditu ospetsuenetako bat denak. Bi jenioek "mirespen-gorroto" moduko harremana izan zuten, eta The Spanish Earth film-dokumentalaren muntaketan izan ziren bi-biak. Orduko AEBtako lehendakari Roosevelten aurrean egindako lehen emanaldian, zintaren ahotsa Wellesena zen; zinema-aretoetara iritsi zenerako, ordea, Hemingwayren ahotsaz ordeztu zuten.\nRiambau Ikus-entzunezko Komunikazio eta Publizitate Departamentuko irakaslea da Bartzelonako Unibertsitate Autonomoan (UAB); Wellesi buruzko lau liburu idatzi ditu, eta antzezlanak egokitu eta zuzentzeaz gain, zinemagile eta aktoreari buruzko dokumental bateko gidoilari izan da, beste batzuekin batera.\nIruñean, 2018ko azaroaren 28an\nHemingwayren historia, filiak eta fobiak izanen dituzte ardatz asteburu honetako hiru hitzaldik, XX. mendeko dekoratu batez giroturik (69.5 Kb)\nHemingwayren historia, filiak eta fobiak izanen dituzte ardatz asteburu honetako hiru hitzaldik, XX. mendeko dekoratu batez giroturik (175.86 Kb)


zer egiten dugu - NILSA\nNILSA 1989an sortu zen, Nafarroako Ibaien Saneamendurako Plan Zuzentzailea egiteko tresna gisa. Orduz geroztik, arazte-proiektuak prestatu, instalazioak eraiki, eta haien geroko lanaz eta mantentze-lanaz arduratu da. Kudeaketa publikoaren eredu bat da, gaur egun, saneamendu-kanonaren bidez finantzatzen dena. 2007an, Nafarroako Hondakinen Partzuergoaren gerentzia ere utzi zen haren esku, eta arlo horretan sakontzen ari da gaur egun.\nSaneamendua eta arazketa NILSAk 141 araztegi eta berrogeita hamar bat putzu septiko erabiltzen ditu. Gainera, lanean jarraitzen du, urteko planifikazio baten arabera, proiektu berriak prestatzen eta instalazio berriak eraikitzen. Bestalde, aholkularitza teknikoa ematen die hala eskatzen duten entitate publiko nahiz pribatuei, eta, halaber, doako hezkuntza-programa bat eskaintzen die herritar guztiei. Sartu\nNafarroako Hondakinen Partuerzgoa 2007tik, NILSA da Nafarroako Hondakinen Partzuergoaren gerentea, eta, beraz, aholkularitza ematen die toki entitateei esparru horretako kudeaketan; era berean, laguntza eskaintzen du eskumena duen arlo guztietan (planifikazioa, soluzio teknikoak, fiskalitatea, komunikazioa...) eta Partzuergoaren aurrekontuez arduratzen da. Sartu\naraztea zurekin hasten da\nESKERRIK ASKO LAGUNTZEAGATIK